**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Φεβρουαρίου 2021, ημέρα Πέμπτη και ώρα 13.15΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Μισθολόγιο και ζητήματα ανθρώπινου δυναμικού της Ανεξάρτητης Αρχής Δημοσίων Εσόδων».

Στη συνεδρίαση παρέστη ο Υφυπουργός Οικονομικών, κ. Απόστολος Βεσυρόπουλος.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Ιωάννης Δελής, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Μισθολόγιο και ζητήματα ανθρώπινου δυναμικού της Ανεξάρτητης Αρχής Δημοσίων Εσόδων».

Πριν δώσω το λόγο στον Εισηγητή της Πλειοψηφίας, θα ήθελα να σας ενημερώσω για το προτεινόμενο πρόγραμμα των επόμενων συνεδριάσεων. Αύριο το πρωί, ώρα 10, θα έχουμε τους φορείς. Επειδή το νομοσχέδιο αναφέρεται σε πολύ συγκεκριμένες ρυθμίσεις και εκτιμούμε ότι οι προτεινόμενοι φορείς θα είναι λίγοι, προτείνω η συνεδρίαση αυτή να κρατήσει δύο ώρες και στις 12 να κάνουμε την επόμενη συνεδρίαση, την τρίτη συνεδρίαση της Επιτροπής μας και την τέταρτη συνεδρίαση τη Δευτέρα, στις 4 το απόγευμα, για τη δεύτερη ανάγνωση.

Συμφωνούμε. Ωραία, ευχαριστώ πολύ.

Θα παρακαλέσω τους Εισηγητές και Ειδικούς Αγορητές των κομμάτων, να μας δώσουν τους προτεινόμενους φορείς. Ο κ. Αλεξιάδης, μας έχει δώσει ήδη την πρότασή του για πρόσκληση φορέων.

Το λόγο έχει ο Εισηγητής της Πλειοψηφίας, κ. Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Η δική μας πρόταση για πρόσκληση φορέων είναι: Πανελλήνια Ομοσπονδία Εργαζομένων Δημοσίων Οικονομικών Υπηρεσιών, Ομοσπονδία Συλλόγων Υπουργείου Οικονομικών, Πανελλήνιος Σύλλογος Οικονομικών Επιθεωρητών, Ομοσπονδία Τελωνειακών Υπαλλήλων Ελλάδος και η Ανεξάρτητη Αρχή Δημοσίων Εσόδων.

Η σημερινή εποχή χαρακτηρίζεται από τις διαρκώς μεταβαλλόμενες συνθήκες που η μόνη σταθερά είναι ο άνθρωπος και οι δυνατότητές του. Δυστυχώς, η πανδημία το επιβεβαίωσε αυτό με τον χειρότερο τρόπο. Ίσως αποδειχθεί, όμως, συγχρόνως, ότι μόνο άνθρωπος μπορεί να φέρει την αλλαγή, την εξέλιξη, τη λύση σε κάθε πρόβλημα, αρκεί να του δοθούν τα κατάλληλα κίνητρα.

Υπό το πρίσμα αυτό, ιδιαίτερα η χώρα μας, η οποία εκτός από την πανδημία πρέπει να αντιμετωπίσει και μια δεκαετή οικονομική κρίση, έχει απόλυτη ανάγκη να ενεργοποιήσει όλες τις δυνάμεις για να γυρίσει σελίδα και να βαδίσει γοργά βήματα πια στο δρόμο της ανάπτυξης.

Η ανάπτυξη και η εξέλιξη, ωστόσο, δεν έρχονται χωρίς τη διαρκή προσπάθεια όλων μας για αλλαγή προς το καλύτερο. Στην προσπάθεια αυτή το σημαντικότερο κεφάλαιό μας είναι το ανθρώπινο δυναμικό.

Προς το σκοπό αυτό και λαμβάνοντας υπόψη το ρόλο της ΑΑΔΕ στην ορθή λειτουργία του κράτους και στην περαιτέρω ανάπτυξη της χώρας μας, έρχεται το παρόν νομοσχέδιο να εισάγει σειρά καινοτόμων διατάξεων, με στόχο να ενισχύσει την αφοσίωση, την αξιοκρατία, τη διαφάνεια, τον επαγγελματισμό, τη δίκαιη αξιολόγηση και την ανταμοιβή του ανθρώπινου δυναμικού.

Πράγματι, ο ρόλος της ΑΑΔΕ και των ανθρώπων που τη στελεχώνουν, είναι κάτι περισσότερο από καθοριστικός στη λειτουργία του κράτους, δεδομένου ότι η Ανεξάρτητη Αρχή Δημοσίων Εσόδων παρακολουθεί και ελέγχει την πορεία της βεβαίωσης και της είσπραξης των δημοσίων εσόδων, καθώς και την εφαρμογή της κείμενης νομοθεσίας για την είσπραξή τους.

Επιπλέον, λαμβάνει και εφαρμόζει τα αναγκαία μέτρα για την αποτελεσματική και αποδοτική λειτουργία των φορολογικών, τελωνειακών και λοιπών υπηρεσιών της, στους τομείς της καταπολέμησης της φοροδιαφυγής, του λαθρεμπορίου, της φορολογικής απάτης και της παραοικονομίας.

Επίσης, η ΑΑΔΕ είναι επιφορτισμένη με τη λήψη και την εφαρμογή των αναγκαίων μέτρων, για την προστασία της δημόσιας υγείας, του περιβάλλοντος και των συμφερόντων των καταναλωτών, ενώ συμβάλλει στην υγιή λειτουργία της αγοράς, την ενίσχυση της ανταγωνιστικότητας και της καινοτομίας της χημικής βιομηχανίας. Παρέχει δε και επιστημονική υποστήριξη σε δικαστικές, αστυνομικές και λοιπές κρατικές αρχές και υπηρεσίες.

Όπως προαναφέρθηκε, το υπό συζήτηση νομοσχέδιο, φέρει μια σημαντική μεταρρύθμιση στο δημόσιο τομέα εισάγοντας ένα σύστημα δίκαιο και αντικειμενικό με διττό στόχο από τη μια το σεβασμό των προσδοκιών των εργαζομένων και από την άλλη τη βελτίωση της εξυπηρέτησης των φορολογούμενων πολιτών. Με κεντρική ιδέα ότι το ισχύον σύστημα δεν παρέχει επαρκή κίνητρα για την ανάληψη αυξημένων ευθυνών, καθώς οι αμοιβές προσδιορίζονται αποκλειστικά από την αρχαιότητα και την κατηγορία εκπαίδευσης. Το νέο μισθολόγιο εισάγει την καινοτομία, οι μηνιαίες αποδοχές των υπαλλήλων να καθορίζονται, όχι μόνο με βάση την προϋπηρεσία και την οικογενειακή κατάσταση ή εκπαίδευση, αλλά με βάση και τη θέση εργασίας και τα καθήκοντα της κάθε θέσης. Στο νέο μισθολόγιο υπάγονται οι μόνιμοι και δόκιμοι πολιτικοί δημόσιοι υπάλληλοι, οι υπάλληλοι με σχέση εργασίας ιδιωτικού δικαίου αορίστου και ορισμένου χρόνου, οι οποίοι υπηρετούν στην ΑΑΔΕ, καθώς και μετακλητοί υπάλληλοι και οι σύμβουλοι και συνεργάτες του διοικητή της, χωρίς να υπάγεται σε αυτό ο διοικητής της ΑΑΔΕ, ο πρόεδρος, τα μέλη και ο εμπειρογνώμονας του συμβουλίου διοίκησης της ΑΑΔΕ.

Όσον αφορά τις μηνιαίες τακτικές αποδοχές των υπαλλήλων, θα αποτελούνται από τον βασικό μισθό, τα επιδόματα και τις παροχές στην ειδική αμοιβή, καθώς και την προσωπική διαφορά, η οποία ενσωματώνεται στην ειδική αμοιβή. Έτσι με το νέο μισθολόγιο βελτιώνεται το καθεστώς των εργαζομένων στην ΑΑΔΕ, αντιμετωπίζοντας στρεβλώσεις του παρελθόντος. Είναι σημαντικό ότι το σύνολο των αποδοχών θα είναι συντάξιμο. Επίσης, διασφαλίζεται ότι κανείς υπάλληλος δεν θα λαμβάνει χαμηλότερους πληρωτέες αποδοχές από αυτές που λαμβάνει την προηγούμενη ημέρα της ισχύος του.

 Πιο αναλυτικά, οι υπάλληλοι, οι οποίοι υπάγονται στο νέο μισθολόγιο κατατάσσονται σε μισθολογικά κλιμάκια βασικού μισθού σύμφωνα με την κατηγορία εκπαίδευσης των υπαλλήλων και την προϋπηρεσία τους σε φορείς του δημοσίου σε βαθμούς θέσης εργασίας σύμφωνα με τη θέση εργασίας. Σημειωθήτω, ότι η κατάταξη των υπαλλήλων σε μισθολογικά κλιμάκια και βαθμούς θέσεων εργασίας, δεν επηρεάζεται από τον κλάδο στον οποίο ανήκει η θέση τους. Άλλωστε, το εν λόγω νομοσχέδιο, επιδιώκει την καθιέρωση του συστήματος προωθημένης μισθολογικής εξέλιξης σε μία προσπάθεια άμεσης σύνδεσης της εξέλιξης αυτής, όχι μόνο με το χρόνο υπηρεσίας του υπαλλήλου, αλλά με τα στοιχεία της αξιολόγησής του. Μάλιστα, στις περιπτώσεις που υπάλληλος κατά τη διαδικασία αξιολόγησης βαθμολογείται ως ανεπαρκής για την υπηρεσία, διερευνά τη δυνατότητα εφοδιασμού του με επιπλέον κίνητρα επιμόρφωσης ή άλλων δράσεων βελτίωση της απόδοσης.

Επιπλέον, το σημερινό νομοσχέδιο διατηρεί και μια σειρά επιδομάτων, όπως είναι της οικογενειακής παροχής, το επίδομα επικίνδυνης και ανθυγιεινής εργασίας, καθώς και το επίδομα των απομακρυσμένων περιοχών. Μάλιστα, παρέχεται νομοθετική εξουσιοδότηση προς τον διοικητή της ΑΑΔΕ, για τη χορήγηση προσαυξημένου επιδόματος σε συγκεκριμένες παραμεθόριες και απομακρυσμένες περιοχές στους υπηρετούντες υπαλλήλους, το οποίο δεν μπορεί να υπερβαίνει το ύψος των πεντακοσίων ευρώ μηνιαίως.

 Μεγάλη καινοτομία, του παρόντος νομοσχεδίου, αποτελεί η χορήγηση ειδικής αρωγής πλέον του βασικού μισθού και των επιδομάτων, η οποία συνδέεται με την αξιολόγηση της θέσης εργασίας που κατέχουν και την κατάταξή τους σε αυτή σε βαθμό θέσης εργασίας. Σύμφωνα, επομένως με το ειδικό σύστημα βαθμολογικής κατάταξης, ο κάθε υπάλληλος θα λαμβάνει συγκεκριμένο βαθμό ανάλογα με τη θέση ευθύνης που θα έχει. Όσο πιο υπεύθυνη και απαιτητική είναι η θέση εργασίας τόσο πιο υψηλός θα είναι και ο βαθμός που θα λαμβάνει ο υπάλληλος. Έτσι, διαφορετικό βαθμό θα έχει η θέση του ελεγκτή, από τον υπάλληλο που έχει θέση στο πρωτόκολλο της ΔΟΥ. Επισημαίνεται, ότι το ειδικό βαθμολόγιο για τους υπαλλήλους τους ΑΑΔΕ, θα καθοριστεί με βάση τις γνώσεις και την εμπειρία που απαιτούνται για κάθε θέση, το βαθμό δυσκολίας εκτέλεσης των καθηκόντων, τη θέση στην υπηρεσιακή ιεραρχία, τη φύση και τις συνθήκες εργασίας, τον βαθμό ευθύνης στις θέσεις εργασίας και τη βαρύτητα και την πορεία αυτής, στην επίτευξη των στόχων της ΑΑΔΕ. Θα πρέπει να τονιστεί ότι το ειδικό αυτό σύστημα βαθμολογίας της ΑΑΔΕ σε καμία περίπτωση δεν θα οδηγήσει σε μείωση μισθών.

Αντιθέτως, μπορεί να αποτελέσει τη βάση για ένα πιο δίκαιο σύστημα αξιολόγησης των αμοιβών το οποίο θα λαμβάνει υπόψη τα καθήκοντα και τις ευθύνες που θα έχει κάθε θέση. Έως σήμερα η δομή του συστήματος ισοπέδωνε τους υπαλλήλους και την ποιότητα του έργου τους, γιατί δεν λάμβανε υπόψη του τους διαφορετικούς βαθμούς δυσκολίας και τα καθήκοντα που τους ανατίθενται. Με το νέο ειδικό σύστημα βαθμολογικής κατάταξης δίνεται η δυνατότητα διαμόρφωσης ενός νέου συστήματος, με το οποίο θα αξιολογείται και θα αναγνωρίζεται έμπρακτα η προσφορά του κάθε υπαλλήλου με βάση τη θέση ευθύνης που υπηρετεί.

Εκτός των ανωτέρω επιλύεται με μόνιμο τρόπο το πρόβλημα της μισθολογικής αναντιστοιχίας στις αμοιβές των νέων υπαλλήλων καθώς πλέον οι νέοι υπάλληλοι που δεν λαμβάνουν σήμερα την προσωπική διαφορά θα αμείβονται με μισθό αντίστοιχο με τα καθήκοντα τους όπως και οι παλαιότεροι συνάδελφοί τους.

Θα ήθελα να σταθώ σε αυτό το σημείο διότι θεωρώ τη ρύθμιση αυτή πολύ σημαντική και αυτό διότι όλοι γνωρίζουμε ότι η ανάγκη στελέχωσης με καταρτισμένο προσωπικό, είναι περισσότερο από επιτακτική στην ΑΑΔΕ, η οποία βρίσκεται στην πρώτη γραμμή των στόχων είσπραξης δημοσίων εσόδων, τα οποία βρίσκονται στο ραντάρ των δανειστών, στο πλαίσιο της αξιολόγησης του ελληνικού προγράμματος. Ωστόσο αν και απαιτείται υψηλά καταρτισμένο προσωπικό και πράγματι οι νέοι υπάλληλοι του Υπουργείου Οικονομικών διαθέτουν πληθώρα ακαδημαϊκών προσόντων τουλάχιστον μεταπτυχιακό και σε πολλές περιπτώσεις διδακτορικό, ουσιαστικά δεν αμείβονταν μέχρι τώρα με μισθό αντίστοιχο των καθηκόντων τους όπως και οι παλιότεροι υπάλληλοι, με συνέπεια οι συνθήκες αυτές να δημιουργούν μια στρέβλωση πίσω από τα γκισέ των εφοριών και εκλαμβάνονταν ως αντικίνητρο για τους νέους υπαλλήλους που έβλεπαν τα προσόντα τους να πέφτουν στο κενό.

Σε αυτό όμως το υψηλά καταρτισμένο προσωπικό ποντάρει ο κρατικός μηχανισμός για να φέρει σε πέρας την κρίσιμη αποστολή της πάταξης της φοροδιαφυγής, δεδομένου μάλιστα ότι τα ελεγκτικά εργαλεία του κράτους καθίσταται ολοένα πιο εξειδικευμένα και σύνθετα γι’ αυτό ακριβώς έρχεται σήμερα το υπό συζήτηση νομοσχέδιο να επιλύσει το πρόβλημα και έτσι οι νέοι υπάλληλοι που δεν λαμβάνουν σήμερα την προσωπική διαφορά να αμείβονται πλέον με μισθό αντίστοιχο με τα καθήκοντά τους όπως και οι παλαιότεροι συνάδελφοί τους.

Εξίσου σημαντική είναι και η διάταξη περί αποζημίωσης για εργασία καθ’ υπέρβαση του υποχρεωτικού ωραρίου και η αποζημίωση για εργασία προς συμπλήρωση του υποχρεωτικού ωραρίου. Ειδικότερα προβλέπεται ότι η καθιέρωση εργασίας με αποζημίωση καθ’ υπέρβαση του υποχρεωτικού ωραρίου των υπαλλήλων, επιτρέπεται μόνο για την αντιμετώπιση εποχικών έκτακτων ή επειγουσών υπηρεσιακών αναγκών ενώ προβλέπεται ακόμη και η δυνατότητα αύξησης της απογευματινής υπερωριακής εργασίας έως 150 ώρες ανά υπάλληλο.

Αξιοσημείωτη και η θέσπιση χορήγησης βραβείων επίτευξης στόχων σε ετήσια βάση υπό τον όρο της υπέρβασης του 95% των τιθέμενων στόχων πάντα υπό την προϋπόθεση της συμμετοχής των υπαλλήλων στη διαδικασία της ετήσιας αξιολόγησης. Το υποψήφιο νομοσχέδιο, αποτελεί μια ακόμη απόδειξη για το πώς αντιλαμβάνεται η κυβέρνηση του Κυριάκου Μητσοτάκη το μέλλον των δημοσίων υπηρεσιών μας, με κυρίαρχα χαρακτηριστικά την αξιοκρατία και τη διαφάνεια, την υπευθυνότητα, την παροχή ίσων ευκαιριών για την επαγγελματική εξέλιξη, τη δίκαιη αξιολόγηση και την ανταμοιβή. Ένα τέτοιο μέλλον οραματιζόμαστε όλοι μας για όλο το δημόσιο φορέα της χώρας μας στελεχωμένο με ανθρώπους γεμάτους όρεξη, με ισχυρή επαγγελματική κουλτούρα που θα οικοδομήσουν σχέσεις εμπιστοσύνης και αξιοπιστίας στους πολίτες

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Αλεξιάδης.

**ΤΡΥΦΩΝΑΣ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Νομίζω, το ερώτημα που πρέπει να μας απασχολήσει και να ξεκινήσουμε, είναι γιατί τώρα αυτό το νομοσχέδιο; Γιατί τώρα, με την έννοια της πολιτικής συγκυρίας και της οικονομικής συγκυρίας; Δεν είχε η Βουλή να ασχοληθεί με κάτι άλλο, δεν είχαμε να λύσουμε άλλα ζητήματα, δεν είχαμε να απαντήσουμε σε άλλα θέματα, ακόμα και από αυτά που απασχολούν το Υπουργείο Οικονομικών και έπρεπε να συζητήσουμε αυτό το νομοσχέδιο;

Θέτω το ερώτημα αυτό, διότι η Κυβέρνηση με το δίκιο της, προσπαθεί να δείξει ότι δεν συμβαίνει τίποτα, ότι είμαστε σε μια κανονικότητα και ότι όλα πάνε μια χαρά, προσπαθεί να κρύψει ότι οι φοιτητές είναι στους δρόμους και καλά κάνουν και διαδηλώνουν και διεκδικούν και είμαστε μαζί τους σε αυτές τις κινητοποιήσεις, ότι ακόμα και οι εστιάτορες κάνουν κινητοποιήσεις και παραδίδουν τα κλειδιά στην Κυβέρνηση και υπάρχει Υπουργός που θέλει να κάνει κρατικά τα εστιατόρια και θέλει να τους πάρει τα κλειδιά, δεν μπορώ να το εξηγήσω κάπως διαφορετικά. Επίσης η Κυβέρνηση παρασύρεται από τα δελτία ειδήσεων και από την λειτουργία Μέσων Μαζικής Ενημέρωσης, τα οποία όλη τη μέρα επαινούν αυτά που κάνουν και προσπαθούν να παραποιήσουν την πραγματικότητα ή να αποκρύψουν γεγονότα, αλλά δεν τα καταφέρνει, διότι όσο και αν συγκεκριμένα «δημοσιογραφικά παπαγαλάκια» λένε ότι το ότι το γεύμα κράτησε 15 λεπτά, υπάρχουν στα Μέσα Κοινωνικής Δικτύωσης πάρα πολλές τεκμηριώσεις, αναφορές, βίντεο, που δείχνει ότι κράτησε μιάμιση ώρα. Όσο και να προσπαθούν κάποιοι να κρύψουν την πραγματικότητα αυτό δεν μπορεί να γίνει.

Γίνεται πάρτι πραγματικά και κάνετε ότι δεν καταλαβαίνετε, πάρτι στα Μέσα Κοινωνικής Δικτύωσης, για το ποια είναι η πραγματικότητα και εσείς κάνετε ότι δεν καταλαβαίνετε. Όσο όμως και αν το κάνετε αυτό, δεν μπορείτε να πείσετε τους πολίτες, κατά το κοινώς λεγόμενο «σας έχουν πάρει χαμπάρι» πλέον, σας έχουν καταλάβει οι πολίτες το τι κάνετε, έχουν καταλάβει οι πολίτες πως «κλείνετε το μάτι» σε διαπλεκόμενα και μεγάλα συμφέροντα, έχουν καταλάβει το τι λέγατε και το τι κάνετε.

 Ένα χαρακτηριστικό παράδειγμα- και ελπίζω να απαντηθεί μέχρι την Ολομέλεια- είναι τι γίνεται με τις λαϊκές; Αυτό θα μπορούσαμε να το συζητήσουμε στη Βουλή, τι γίνεται με τις λαϊκές και κλείνουν την Παρασκευή και ανοίγουν το Σάββατο και ποιοι είναι αυτοί οι σχεδιασμοί που στη λαϊκή κολλάει και πρέπει να κλείσει, ενώ στο σουπερμάρκετ που είναι κλειστός χώρος, δεν κολλάει; Βεβαίως δεν έχουμε εμείς καμία αυταπάτη ως ΣΥΡΙΖΑ, για το ποια είναι τα συμφέροντα που θέλετε να εξυπηρετήσετε και εδώ πρέπει να απαντήσετε, γιατί αλήθεια από τον Μάρτιο οι λαϊκές χωρίς μεσάζοντες είναι κλειστές; Δεν καταλαβαίνω. Αντιλαμβάνομαι ποια συμφέροντα εξυπηρετεί, το να είναι οι λαϊκές χωρίς μεσάζοντες κλειστές, αλλά δώστε μας μια πολιτική εξήγηση.

Επειδή είμαι σίγουρος- το κάνατε και σε άλλα νομοσχέδια, δεν εννοώ εσάς κύριε Υπουργέ, εννοώ τους βουλευτές της Νέας Δημοκρατίας- ότι κατά τη διάρκεια του νομοσχεδίου θα έρθει πάλι το ίδιο επιχείρημα, «ο ΣΥΡΙΖΑ που ψήφισε μνημόνια, που έφερε την ΑΑΔΕ» και διάφορα άλλα πράγματα- θα απαντήσω από την αρχή σε αυτά τα επιχειρήματα για να μην επανέρχονται συνέχεια, όχι ότι είναι κακό να επανέλθουν και να το συζητήσουμε.

Πρώτα απ’ όλα να ξεκαθαρίσω, διότι σήμερα συζητάμε ένα νομοσχέδιο το οποίο προβλέπει και πολύ σωστά αυξήσεις μισθών σε εργαζόμενους με συγκεκριμένες προϋποθέσεις, ότι εμείς βεβαίως είμαστε υπέρ των αυξήσεων των μισθών, ειδικά σε τομείς που είναι πολύ σημαντικοί και μακάρι να συζητήσουμε και αυξήσεις μισθών στους υγειονομικούς, στους γιατρούς, στους αστυνομικούς, στους καθηγητές, στους δασκάλους, που είναι στην πρώτη γραμμή όλου αυτού του πολέμου και της διαδικασίας και ερχόμαστε να συζητήσουμε για αυξήσεις μισθών σε έναν κλάδο εργαζομένων- πολύ ευχάριστο θέμα και θα το συζητήσουμε- αλλά επειδή είπαμε θα ακουστούν διάφορα, ε να μην ξεχάσουμε συγκεκριμένα Κόμματα, Νέα Δημοκρατία ΠΑΣΟΚ, ΠΑΣΟΚ Νέα Δημοκρατία, ότι ήταν αυτοί και το Υπουργείο Οικονομικών, που έφεραν μειώσεις μισθών στους εργαζόμενους, μειώσεις που έφταναν στο 60% των αποδοχών πριν, χωρίς να το έχουν πει προεκλογικά. Να μην ξεχάσουμε, λοιπόν, ποιοι το έκαναν.

Όπως επίσης, να μην ξεχάσουμε Νέα Δημοκρατία ΠΑΣΟΚ, ΠΑΣΟΚ Νέα Δημοκρατία, ότι ήταν τα Κόμματα που απέλυσαν εργαζόμενους από το Υπουργείο Οικονομικών, που μείωσαν τον αριθμό των εργαζομένων στο Υπουργείο Οικονομικών, όπως και στο Υπουργείο Παιδείας, όπως και στο Υπουργείο Υγείας, με απολύσεις, διαθεσιμότητες και τα λοιπά. Όπως να μην ξεχάσουμε, διότι υπάρχουν τα δεδομένα, ότι όταν καταργήσατε το επίδομα στο Υπουργείο Οικονομικών και θεσπίσατε την προσωπική διαφορά, είχε ημερομηνία λήξης και ήρθε ο κακός ΣΥΡΙΖΑ και την έκανε μόνιμη την προσωπική διαφορά και έλυσε ένα μεγάλο πρόβλημα.

Θα ακουστούν πάρα πολλά προβλέπω και θα απαντήσουμε, βεβαίως, ένθεν κακείθεν για το θέμα της Α.Α.Δ.Ε.. Το ξεκαθαρίζουμε, η Α.Α.Δ.Ε. δεν ήταν δική μας προεκλογική θέση. Δεν ήταν ιδιοκτησία μας η συγκεκριμένη θέση. Δεν ήταν κάτι που υποστηρίζαμε. Ήταν κάτι που αναγκαστήκαμε να συμβιβαστούμε στον αγώνα που δώσαμε και καλά κάναμε και τον δώσαμε το 2015 και στην Συμφωνία που κάναμε και καλά κάναμε και την κάναμε το 2015.

Κληρονομήσαμε από Νέα Δημοκρατία- ΠΑΣΟΚ., ΠΑΣΟΚ.- Νέα Δημοκρατία την Γ.Δ.Δ.Ε. και τις δυσλειτουργίες της. Κληρονομήσαμε από άλλο Υπουργό, όχι από τον Ευκλείδη τον Τσακαλώτο και από μένα, τη δέσμευση για πλήρη ανεξαρτητοποίηση της Γ.Δ.Δ.Ε. και τη μετατροπή της σε Α.Α.Δ.Ε.. Και όλα αυτά πιστεύω, κύριε Πρόεδρε της Επιτροπής Οικονομικών Υποθέσεων, πρέπει σε επόμενο χρονικό διάστημα να προγραμματίσουμε μία συζήτηση βεβαίως και με τον Διοικητή και τα στελέχη της Α.Α.Δ.Ε. για το τι έχει κάνει η Α.Α.Δ.Ε. αυτό το χρονικό διάστημα, διότι έχει κάνει σημαντικά πράγματα και θετικά πράγματα. Το τι έγινε σε σχέση με το παρελθόν, το τι έχει καταφέρει και το τι είναι να κάνει από δω και πέρα στο μέλλον.

Για να κλείσω το θέμα αυτό, δική μας πάγια θέση της Αριστεράς, την οποία καλά κάναμε και είχαμε και εξακολουθούμε και έχουμε είναι η λειτουργία του δημόσιου τομέα και ειδικά των φοροελεγκτικών μηχανισμών, χωρίς κομματικές, επιχειρηματικές, συνδικαλιστικές και άλλες παρεμβάσεις, όπως γινόταν επί ΠΑΣΟΚ- Νέα Δημοκρατία, Νέα Δημοκρατία- ΠΑΣΟΚ.

Και μη βιαστείτε να πείτε «μα που τα βρήκατε αυτά και τα λέτε», διαβάστε εκθέσεις Τραπέζης Ελλάδος προηγούμενων ετών, όπου ανέφεραν το πρόβλημα αυτό που υπήρχε στη λειτουργία του φοροελεγκτικού μηχανισμού.

Ερχόμαστε τώρα στο νομοσχέδιο, όπου βεβαίως έχουμε ως Εισηγητές μια δυσκολία, ότι συζητάμε ένα νομοσχέδιο που αφορά εργαζόμενους, που αφορά μισθολογικές τους διευθετήσεις, αλλά δεν έχουμε ακούσει ακόμη τους εργαζόμενους. Άρα, θα πούμε κάποια πράγματα και θα επιφυλαχθούμε να πούμε τα επόμενα, όταν ακούσουμε τους εργαζόμενους γιατί εμείς είμαστε υπέρ της θέσης ότι πρέπει να υπάρχει κοινωνικός διάλογος και να ακούμε όλες αυτές τις απόψεις.

 Αλλά σημειώστε, κύριε Υπουργέ, σας παρακαλώ από τώρα, κάποια ερωτήματα. Δεν καταλαβαίνω στο άρθρο 1, παράγραφος 2, γιατί όχι σε αυτούς που προβλέπουν την παράγραφο 2, να μην ισχύουν οι διατάξεις αυτού του νόμου του νομοθετήματος; Γιατί όχι;

Γιατί στο άρθρο 4, παράγραφος 3, υπάρχει «πονηρό παραθυράκι», που ο Διευθυντής του γραφείου της Α.Α.Δ.Ε. θα παίρνει περισσότερα χρήματα από Γενικό Γραμματέα Υπουργείου και θα παίρνει περισσότερα χρήματα από τον Διευθυντή του Υπουργού Οικονομικών;

Δεν με ενδιαφέρει προσωπικά να τακτοποιήσω κάποιον που είναι τώρα και αδικείται, αλλά δεν καταλαβαίνω τη λογική σας αυτή και γιατί δεν μπαίνει η «οροφή», όπως μπαίνει σε άλλα άρθρα πιο κάτω.

Όμως, δεν καταλαβαίνω και την ειδική μεταχείριση στο άρθρο 11, παράγραφο 3. Στο κατ΄ άρθρον θα έρθουμε με ένα χείμαρρο από τέτοια ερωτήματα και επιχειρήματα, αλλά ας βάλουμε αυτά αρχικά, γιατί οι υπηρετούντες στο γραφείο του Διοικητή να έχουν ειδικά μισθολογικά προνόμια. Να έχουν ειδικά μισθολογικά προνόμια αυτοί που είναι σε δύσκολες ελεγκτικές θέσεις, αυτοί που είναι στα πλοία και κυνηγούν το λαθρεμπόριο, αυτοί που είναι στα σύνορα, αυτοί που είναι σε δύσκολες θέσεις, ναι. Αλλά επειδή κάποιος είναι στο γραφείο του Διοικητή της Α.Α.Δ.Ε. θα έχει άλλα μισθολογικά προνόμια από αυτούς, οι οποίοι είναι στην πρώτη γραμμή; Αυτά θα απαντηθούν, φαντάζομαι.

 Πολύ σωστά, στο δελτίο τύπου του Υπουργείου που έβγαλε για το νομοσχέδιο, θέσατε το ζήτημα ότι πρόκειται για μια σημαντική μεταρρύθμιση στο δημόσιο τομέα. Καλά κάνατε και το είπατε. Διότι, το τι θα ψηφίσουμε και το τι θέση θα πάρουμε σε αυτό το νομοσχέδιο δεν τελειώνει εδώ, συμπαρασύρει το τι θα γίνει και στον υπόλοιπο δημόσιο τομέα, είτε με την έννοια του «Δούρειου Ίππου», ότι θα έρθετε αύριο και θα πείτε «αυτό που ψηφίστηκε στην Α.Α.Δ.Ε. το πάμε και στα άλλα Υπουργεία», είτε με τη έννοια των ρυθμίσεων.

Συγκεκριμένα ερωτήματα, λοιπόν για το θέμα της αξιολόγησης και της αξιοκρατίας, που βεβαίως για μας είναι σημαία και την θέλουμε. Όχι όπως κυβερνήσατε στο παρελθόν Νέα Δημοκρατία- ΠΑΣΟΚ, ΠΑΣΟΚ - Νέα Δημοκρατία.

Στο θέμα της αξιολόγησης, θα αξιολογεί οποιοσδήποτε στην Α.Α.Δ.Ε. από την «οροφή» έως το «υπόγειο», κάποιον χωρίς να έχει αξιολογηθεί; Ναι ή όχι;

Και επειδή τίθενται και σοβαρά ζητήματα, δεν θέλω να μπω τώρα στα άλλα ζητήματα, θέλω να κλείσω, για να μιλήσουν και οι άλλοι βουλευτές. Στο θέμα των προσλήψεων της ΑΑΔΕ. Δεν θα δεχτούμε, σε καμία περίπτωση, εμείς το πολύ σωστό θεσμικό πλαίσιο, το οποίο νομοθετήθηκε επί ΠΑΣΟΚ - και ελπίζω το ΠΑΣΟΚ εδώ, το ΚΙΝΑΛ, να το υπερασπιστεί- να το καταστρατηγήσετε. Δηλαδή, να βγάλετε το ΑΣΕΠ από τη μέση και να κάνετε άλλες διαδικασίες.

Κλείνω με μια φράση, κύριε Πρόεδρε. Θα ακούσουμε τους εργαζόμενους αύριο, τους εκπροσώπους των εργαζομένων και θα τοποθετηθούμε. Να ξέρετε, όμως, ότι στο Υπουργείο Οικονομικών υπάρχει ένα ισχυρό συνδικαλιστικό κίνημα, που θα δώσει μάχες για τα δικαιώματά του. Μάχες, οι οποίες πριν από εννιά χρόνια οδήγησαν στη σύλληψη συνδικαλιστή για αυτά τα ζητήματα. Αυτός ο συνδικαλιστής, σήμερα, αθωώθηκε από το δικαστήριο και σας μιλάει από αυτό το βήμα. Δεν θα περάσουν εύκολα τέτοιες ενέργειες στο Υπουργείο Οικονομικών, να το ξέρετε σίγουρα. Ευχαριστώ πολύ για το χρόνο σας.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε τον κύριο Αλεξιάδη. Το λόγο έχει ο Ειδικός Αγορητής του Κινήματος Αλλαγής κ. Σκανδαλίδης, τον οποίο παρακαλώ, επίσης, αν έχει να προτείνει κάποιους φορείς, πολύ ευχαρίστως να μας δώσει τα σχετικά ονόματα.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ(Ειδικός Αγορητής του Κινήματος Αλλαγής):** Ευχαριστώ κύριε Πρόεδρε. Κυρίες και κύριοι συνάδελφοι, με το πρώτο κεφάλαιο θεσπίζεται ένα νέο σύστημα αποδοχών του προσωπικού της Ανεξάρτητης Αρχής Δημοσίων Εσόδων. Θέλω να κάνω μια συνοπτική τοποθέτηση, που αφορά το περιεχόμενο, για να έρθω στα σχόλιά μου.

Το νέο σύστημα αποδοχών επανατοποθετεί το σύστημα υπολογισμού του βασικού μισθού, βάσει κατηγορίας εκπαίδευσης των υπαλλήλων και ετών υπηρεσίας και τα επιδόματα τέκνων, απομακρυσμένων παραμεθόριων περιοχών και επιδόματα επικίνδυνης και ανθυγιεινής εργασίας, όπως προβλέπονται στο μισθολόγιο του δημόσιου τομέα, όπως θεσμοθετήθηκε από το ν.4354/2015.

Στο δεύτερο κεφάλαιο, υιοθετούνται αλλαγές στο σύστημα επιλογής προϊσταμένων οργανικών μονάδων της ΑΑΔΕ και στο σύστημα υπηρεσιακής εξέλιξης του προσωπικού της, με πρόβλεψη ότι οι υπάλληλοι που δεν συμμετέχουν στην αξιολόγηση, δεν μπορούν να κριθούν και οι προϊστάμενοι που δεν συμμετέχουν, θα παύονται. Επίσης, προβλέπονται ειδικές διατάξεις για την πρόσληψη 150 υπαλλήλων ιδιωτικού δικαίου ορισμένου χρόνου στη Γενική Διεύθυνση Ηλεκτρονικής Διακυβέρνησης και στη Γενική Διεύθυνση Οικονομικών Υπηρεσιών της ΑΑΔΕ, για την ωρίμανση των έργων του Ταμείου Ανάκαμψης.

Θέλω, κύριε Υπουργέ, να κάνω μερικά σχόλια. Το πρώτο αφορά μια γενικότερη τοποθέτηση. Κατά τη γνώμη μας η ΑΑΔΕ είναι από μόνη της ένα λάθος. Το νομοσχέδιο αυτό είναι μια ζωντανή απόδειξη, ότι τόσο το τρίτο μνημόνιο του ΣΥΡΙΖΑ και οι δεσμεύσεις της μεταμνημονιακής εποπτείας, τις οποίες συνομολόγησε, ζουν και βασιλεύουν. Ζουν, γιατί ο ΣΥΡΙΖΑ τις επέβαλε και βασιλεύουν, γιατί η Νέα Δημοκρατία τις έχει αναγάγει σε εργαλεία επιβολής των ιδεολογικών εμμονών της.

Η μετατροπή της Γενικής Γραμματείας Δημοσίων Εσόδων σε Ανεξάρτητη Αρχή Δημοσίων Εσόδων, ήταν μια επιλογή που η παράταξή μας απέρριψε εξαρχής. Πόσο μάλλον όταν στο εποπτικό της συμβούλιο τοποθετείται εμπειρογνώμονας τοποτηρητής, επιλεγμένος από την Ευρωπαϊκή Επιτροπή. Υπενθυμίζεται ότι, εμπειρογνώμονας ορίζεται με απόφαση του Υπουργού Οικονομικών, βάσει καταλόγου τριών υποψηφίων, τον οποίο καταρτίζει η Ευρωπαϊκή Επιτροπή. Είναι προφανές, ότι η ανεξαρτησία ενός οργάνου, είναι πρωτίστως θέμα κουλτούρας και ωριμότητας του πολιτικού συστήματος και δευτερευόντως λειτουργικής ανεξαρτητοποίησης. Οι πιστωτές θέλανε το δεύτερο, για δικές τους σκοπιμότητες, κατά την περίοδο της μεταμνημονιακής εποπτείας και ο ΣΥΡΙΖΑ τους το εξασφάλισε. Βεβαίως, η Νέα Δημοκρατία, θυμίζω, είχε ψηφίσει τη σύσταση της ΑΑΔΕ, αλλά το υπόλοιπο δεν το είχε ψηφίσει.

Το δεύτερο σχόλιο αναφέρεται στο σύστημα καθορισμού του βασικού μισθού, με βάση το ν.4354/2015, όπου η Νέα Δημοκρατία το είχε απορρίψει καθολικά. Τώρα ως κυβέρνηση, το επανανομοθετεί ως βασικό μισθολόγιο της ΑΑΔΕ.

Το τρίτο σημείο. Πιστεύουμε ότι το νομοσχέδιο βασίζεται στη λογική διαίρει και βασίλευε. Είναι ένα ερώτημα, γιατί πρέπει η Ανεξάρτητη Αρχή Δημοσίων Εσόδων να διαφοροποιηθεί σε τέτοιο βαθμό, τόσο από τις άλλες υπηρεσίες του Υπουργείου Οικονομικών, όπως το Γενικό Λογιστήριο του Κράτους και οι Κτηματικές Υπηρεσίες, αλλά από εκεί και πέρα και από τον υπόλοιπο δημόσιο τομέα, δεδομένου ότι σε αυτόν υπάγονται μισθολογικά και όλες οι Ανεξάρτητες Διοικητικές Αρχές, που περιλαμβάνονται στο Μητρώο Φορέων Γενικής Κυβέρνησης.

Το ερώτημα έχει ξεκάθαρη απάντηση. Θέλετε, προφανώς, οι υπάλληλοι της Α.Α.Δ.Ε. να μείνουν εκτός διεκδικητικού πλαισίου των υπολοίπων υπαλλήλων. Έτσι, θα μπορούν να άγονται και να φέρονται πολύ πιο εύκολα από έναν διοικητή, που μπορεί να λειτουργεί σαν βεζίρης. Αυτό είναι το τέταρτο σημείο της κριτικής μας, ο Διοικητής.

Σημειώνεται ότι ο νόμος του ΣΥΡΙΖΑ και η ανοχή του έχει καταστήσει τον Διοικητή της Α.Α.Δ.Ε. ως ένα όργανο με υπερεξουσίες έναντι των φορολογουμένων, αλλά και των εργαζομένων της Αρχής, με ελάχιστη ουσιαστική δημοκρατική λογοδοσία.

Ρωτάμε τον Πρόεδρο της Επιτροπής Οικονομικών Υποθέσεων, με ευθύνη του ιδίου και των προκατόχων του, ποια είναι η τελευταία Ετήσια Έκθεση Απολογισμού της Αρχής που έχουμε συζητήσει στην Επιτροπή Οικονομικών Υποθέσεων της Βουλής, κατά τα οριζόμενα από τον Κανονισμό της Βουλής;

Θα ανατρέξουμε στο 2017. Από το 2017, δεν έχει έρθει στην Επιτροπή Οικονομικών ο Διοικητής της Α.Α.Δ.Ε., να μας ενημερώσει για τα τεκταινόμενα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Έρχεται κάθε χρόνο στην Επιτροπή Οικονομικών.

 **ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Δεν έρχεται.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κάθε χρόνο έρχεται, όπως επίσης και απολογιστική έκθεση.

 **ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Από το 2017, δεν έχει ξαναέρθει.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Δεν ήρθε μόνο το 2020, λόγω CONID-19.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Επιπλέον, τον περασμένο Οκτώβριο, ο Διοικητής αποκλειστικά με δική του απόφαση θέσπισε τον νέο οργανισμό της Ανεξάρτητης Αρχής Δημοσίων Εσόδων, χωρίς καμία διαβούλευση.

Η πιο νευραλγική υπηρεσία του Δημοσίου τομέα ανασυγκροτείται σύμφωνα με τις επιθυμίες ενός μόνο ανθρώπου, χωρίς διαβούλευση;

Γιατί οι Υπουργοί Οικονομικών με τις πλάτες των Προέδρων της Βουλής κρύβουν τον Διοικητή;

Τι φοβούνται ότι θα τον ρωτήσουμε;

Μήπως φοβάστε ότι η ακρόαση καταδείξει τις αστοχίες των φορολογικών πολιτικών του ΣΥΡΙΖΑ και τώρα της Νέας Δημοκρατίας;

Μήπως φοβάστε ότι θα τον ρωτήσουμε, γιατί, ενώ το νέο σύστημα επιλογής που του δώσατε τη δυνατότητα να διαλέγει από μία λίστα δεκατεσσάρων υποψηφίων που κατατάσσονται βάσει τυπικών προσόντων, του δίνει τη δυνατότητα να διαλέγει τον 14ο;

Μήπως φοβάστε ότι θα απαιτήσουμε να δεσμευτεί ρητά, πώς οι ατομικοί στόχοι που θέτει δεν θα οδηγήσουν σε υπέρμετρους καταλογισμούς προστίμων υπέρ δικαίων και αδίκων;

Μήπως φοβάστε με ποια κριτήρια κατανεμήθηκαν μπόνους στις διάφορες οργανικές μονάδες στον ίδιο και στους συνεργάτες του;

Όπως και να έχει, δεν μπορείτε να τον αφήνετε στο απυρόβλητο ειδικά τώρα.

Εμείς τον καλούμε αύριο να είναι εδώ και να μας ενημερώσει ο ίδιος για αυτά, να του κάνουμε τις ερωτήσεις μας και να μας απαντήσει.

Επίσης, δεν πρέπει να ξεχνάμε ότι ο κ. Διοικητής, αν θέλει ο ίδιος να αξιολογεί, πρέπει και ίδιος να αξιολογείται. Ποια είναι η διαδικασία που αξιολογείται;

Επίσης, πρέπει να κληθεί στη Βουλή και το Συμβούλιο Διοίκησης της Α.Α.Δ.Ε. για τους ίδιους λόγους.

Το πέμπτο σημείο της κριτικής μας, είναι η λογική του νέου συστήματος αμοιβών.

Καταρχήν, αξιότιμε φίλοι του ΣΥΡΙΖΑ, δεν μπορείτε να κλαίγεστε και να καταγγέλλετε. Θυμίζουμε ότι με τον ιδρυτικό ν.4489/2017 της ΑΑΔΕ και συγκεκριμένα το άρθρο 29, είχατε δώσει την εξουσία στο Διοικητή να καθορίζει με δικά του μόνο απόφαση. Πρώτον, ένα ειδικό μισθολογικό καθεστώς του προσωπικού της Αρχής. Δεύτερον, να αναπτύσσει και να εφαρμόζει μεθοδολογίες και ειδικότερο σύστημα επιπλέον ανταμοιβής μπόνους του προσωπικού της Αρχής στο πλαίσιο της αξιολόγησής του, λαμβάνοντας υπ’ όψιν τη βαρύτητα της θέσης και το βαθμό ευθύνης τους και εφόσον ο βαθμός επίτευξης των τευχθέντων στόχων της Αρχής υπερβαίνει το 100%. Συνεπώς, ο κύριος Τσακαλώτος, τότε, έχει καταστήσει τον Πιτσιλή απόλυτο άρχοντα και σε αυτό το πεδίο.

Βεβαίως, τέτοιες αποφάσεις δύσκολα θα στέκονταν απέναντι στα ελληνικά δικαστήρια και έτσι η Νέα Δημοκρατία φέρνει το παρόν σχέδιο νόμου, αλλά και αυτό πάσχει από αυθαιρεσίες και ασάφειες. Πρώτα απ’ όλα, συνδέει τις θέσεις εργασίας με ένα σύστημα αξιολόγησης, το οποίο έχει θεσπιστεί με απόφαση του Διοικητή της Α.Α.Δ.Ε. και δεν έχει ακόμη εφαρμοστεί ουσιαστικά, σύμφωνα με την πληροφόρησή μας. Πρώτον, πάνω από το 90% των υπαλλήλων έχουν αρνηθεί να συμμετάσχουν. Δεύτερον, έχει αμφισβητηθεί δικαστικώς στα αρμόδια δικαστήρια από τις ομοσπονδίες των εργαζομένων.

Μάλιστα, για να εκβιάσει τα όργανα της Α.Α.Δ.Ε., με τα άρθρα 21, 22, παράγραφος 1, προβλέπουν ρητά και τιμωρητικά αντίστοιχα ότι δεν θα κρίνονται για θέσεις ευθύνης, αλλά παυθούν όλοι οι προϊστάμενοι που δεν συμμετέχουν στη διαδικασία αξιολόγησης.

Νομίζω ότι δεν θα ξεχάσουν και οι νεότεροι υπάλληλοι της Α.Α.Δ.Ε., ότι, ενώ φέρνετε ένα νέο μισθολόγιο τους, εξαιρείτε για ακόμα μία φορά από την προσωπική διαφορά, που είναι μια τεράστια αδικία, που πρέπει να διορθωθεί.

Δεν πρέπει να ξεχνάνε την τεράστια απόσταση που χωρίζει την ειδική αμοιβή και τους εργαζόμενους που θα καταταχθούν σε θέσεις με βαθμούς από 9 έως 13 από τους συναδέλφους τους.

Σύμφωνα με τα όσα πληροφορούμαστε αυτές οι θέσεις προορίζονται για προσωπικό που θα χαρακτηριστεί βοηθητικό, σύμφωνα με τα περιγράμματα θέσεων.

Κύριε Υπουργέ, το λέμε σε εσάς για να το μεταφέρετε και στον κύριο Διοικητή της ΑΑΔΕ, αν δεν έρθει αύριο εδώ, όπως οφείλει να έρθει, ότι τα καράβια δεν ταξιδεύουν μόνο με καπετάνιους και αξιωματικούς. Εάν δεν προσέχουν και τους ναύτες είναι καταδικασμένα να βουλιάξουν.

 Επισημαίνουμε εμείς ως Κίνημα Αλλαγής ότι δεν είμαστε απέναντι στην αξιολόγηση των υπαλλήλων. Πιστεύουμε ότι στην ακρόαση των φορέων και οι εκπρόσωποι εργαζομένων θα σας πουν ότι ούτε και αυτοί είναι απέναντι στην αξιολόγηση, αλλά όχι στην αξιολόγηση με αυθαίρετους ατομικούς στόχους, όχι στην αξιολόγηση με εκφοβισμούς, όχι σε αξιολόγηση ανάλογη με αυτή που γίνεται στον υπόλοιπο δημόσιο τομέα.

Σκεφτείτε κάποια στιγμή ο Διοικητής υπό την πίεση της αύξησης των εσόδων να επιβάλλει στους ελεγκτές στόχους βεβαίωσης εσόδων. Τα πρόστιμα θα πέφτουν με το που θα ανοίγει ο καταστηματάρχης την πόρτα του μαγαζιού του.

 Αυτά είναι παραλογισμοί που δεν έχουν ιστορικό προηγούμενο στο δημοκρατικό και ανεπτυγμένο κόσμο.

 Τέλος, ένα σχόλιο.

 Προβλέπεται για την υποστήριξη των έργων μεταρρυθμιστικών προγραμμάτων και έργων δημοσίων επενδύσεων της Ανεξάρτητης Αρχής που θα χρηματοδοτούνται από το Ταμείο Ανάκαμψης η πρόσληψη 150 εργαζομένων Ιδιωτικού Δικαίου Ορισμένου Χρόνου και συγκεκριμένα για 36 μήνες.

Επαναλαμβάνετε το ίδιο λάθος του παρελθόντος. Παίρνετε εργαζόμενους στη Διοίκηση ως ορισμένου χρόνου για να κτίσουν εφαρμογές μακράς πνοής. Αυτό είναι λάθος τεράστιο που οδηγεί σε ομηρίες και προβλήματα.

Πάρτε μόνιμο προσωπικό, έστω και λιγότερο, για να υποστηρίξει και να επεκτείνει τις μεταρρυθμίσεις στις υποδομές επ΄ αόριστον.

Να διορθώσετε και κάτι άλλο στην ΑΑΔΕ.

Βγήκε μια προκήρυξη για προσωπικό καθαριότητας ορισμένου χρόνου, το οποίο πέταξε έξω σχεδόν όλους τους 150, ήδη, εργαζόμενους. Αυτό πρέπει να διορθωθεί. Μην ξεχνάτε ότι ένας από αυτούς τους εργαζόμενους ήταν αυτός που έσπευσε να βοηθήσει τον ήρωα Προϊστάμενο της Δ.Ο.Υ. Κοζάνης που σταμάτησε τον ψυχοπαθή κατά τη δολοφονική επίθεσή του τον Ιούνιο του 2020.

 Πρέπει να πάψει αυτή η κατάσταση της εργασιακής ομηρίας για όλους τους εργαζόμενους στις θέσεις αυτές.

 Επιπλέον, θα εκτιμούσαμε, εάν μας ενημερώνατε πρώτα για το ποια είναι τα έργα της ΑΑΔΕ και μετά να ζητάτε να εγκρίνουμε το πόσους θα προσλάβετε.

Λογικό δεν είναι αυτό;

Συμπερασματικά, κύριε Υπουργέ, πιστεύουμε ότι πρέπει να γίνει με τα υπόλοιπα μέλη της κυβέρνησης μια σοβαρή και αναγκαία συζήτηση για το σύστημα κινήτρων στο σύνολο της δημόσιας διοίκησης τόσο με την ΑΔΕΔΥ όσο και με το σύνολο της κοινωνίας για να μην περνάνε διχαστικές και προνομιακές πολιτικές που διασπούν ουσιαστικά τη δουλειά που κάνει ένα σύγχρονο κράτος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε τον κ. Σκανδαλίδη.

 Κύριοι συνάδελφοι, να σας ενημερώσω για τους φορείς τους οποίους θα καλέσουμε και είναι η Πανελλήνια Ομοσπονδία Εργαζομένων Δημόσιων Οικονομικών Υπηρεσιών, η Ομοσπονδία Συλλόγων του Υπουργείου Οικονομικών, ο Πανελλήνιος Σύλλογος Οικονομικών Επιθεωρητών, η Ομοσπονδία Τελωνειακών Υπαλλήλων Ελλάδας και ο Διοικητής της Ανεξάρτητης Αρχής.

Κύριε Υπουργέ έχετε το λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Κύριε Πρόεδρε, μόνο ένα λεπτό για τον κύριο Σκανδαλίδη σε αυτό που ρώτησε προηγουμένως, ανακοινώσατε ότι αύριο ο Διοικητής της Ανεξάρτητης Αρχής Δημοσίων Εσόδων θα είναι εδώ πέρα ή απομακρυσμένα με τηλεδιάσκεψη, εννοείται αφού αφορά το νομοσχέδιο την Ανεξάρτητη Αρχή Δημοσίων Εσόδων.

Να διορθώσω, όμως, προηγουμένως τον κύριο Σκανδαλίδη, ότι κάθε χρόνο έχει υποχρέωση ο Διοικητής της Ανεξάρτητης Αρχής να καταθέτει στην αρμόδια Διαρκή Επιτροπή Οικονομικών της Βουλής την Απολογιστική Έκθεση κάθε έτους και τον προγραμματισμό της δράσης του επόμενου έτους και γινόταν συνεδρίαση κάθε χρόνο και το 2017 και το 2018 και το 2019. Δεν έγινε μόνο το 2020 λόγω Covid-19.

Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Ιωάννης Δελής, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

 **ΜΑΡΙΑ ΚΟΜΝΗΝΑΚΑ (Ειδική Αγορήτρια Κ.Κ.Ε.):** Το κύριο ζήτημα που αιτιολογεί τη φύση και το περιεχόμενο του ειδικού μισθολογίου που εισάγει το παρόν νομοσχέδιο είναι πρωτίστως ο χαρακτήρας που έχει η ίδια η Ανεξάρτητη Αρχή Δημοσίων Εσόδων, δηλαδή, η διατήρηση ενός διακριτού σώματος, μιας ειδικής αυτόνομης υπηρεσίας μέσα στο Υπουργείο Οικονομικών. Είναι βέβαια στρατηγική επιλογή όχι μόνο της σημερινής κυβέρνησης, εξάλλου η ΑΑΔΕ με αυτό τον χαρακτήρα δημιουργήθηκε από την προηγούμενη κυβέρνηση του ΣΥΡΙΖΑ για να ανταποκριθεί βεβαίως στις μνημονιακές δεσμεύσεις που από κοινού Νέα Δημοκρατία, ΠΑΣΟΚ και ΣΥΡΙΖΑ ανανέωσαν -για να μην παραπονιέται κανένας, ξεκίνησε σχετικά ο κύριος Αλεξιάδης να ζητάει- με σκοπό βέβαια να ελέγχει την επίτευξη των σφιχτών δημοσιονομικών στόχων. Δηλαδή, να παρακολουθεί την απαρέγκλιτη τήρηση των ματωμένων πλεονασμάτων μέσα από τη φορολογική αφαίμαξη των λαϊκών στρωμάτων.

Γιατί βέβαια, είναι γνωστό ότι οι εξαντλητικοί έλεγχοι και τα πρόστιμα δεν κατευθύνονται τόσο στους μεγάλους επιχειρηματικούς ομίλους, στους μεγάλους λαθρέμπορους, τους μεγάλους εφοπλιστές και άλλους. Αυτούς αν θέλετε πολλές φορές τους φοροαπαλλάσετε και με τη βούλα ή και τα πρόστιμα που επιβάλλετε -και με πιο πρόσφατες νομοθετικές αλλαγές- είναι χάδι μπροστά στα αμύθητα κέρδη που βγάζουν. Εξάλλου, η ανάπτυξη, για την οποία μιλάτε, δεν αφορά όλους. Βασικά περνάει ουσιαστικά πάνω από τα τσακισμένα εργασιακά δικαιώματα, τα τσακισμένα εισοδήματα, την αφαίμαξη λαϊκών στρωμάτων, όλους αυτούς δηλαδή για τους περισσότερους από τους οποίους είναι αμφίβολο -για να μην πούμε δυστυχώς ότι φαίνεται βέβαιο- ότι δεν θα μπορέσουν να βγούνε όρθιοι και από αυτό το δεύτερο βαθύτερο κύμα της κρίσης.

Ενδεικτικό, λοιπόν, του χαρακτήρα της ΑΑΔΕ είναι και το ειδικό μισθολόγιο που διαμορφώνετε αν θέλετε με ιδιωτικοοικονομικά κριτήρια, με κριτήρια της αγοράς, με την αξιολόγηση, με το κυνήγι στόχων, με μπόνους αποδοτικότητας, με στοιχεία ξένα και προς την ίδια τη δημόσια υπηρεσία. Ως προς τη γενική του δομή βασίζεται στα μισθολόγια που έχουν ψηφιστεί κατά το παρελθόν και από τις κυβερνήσεις Νέας Δημοκρατίας, ΠΑΣΟΚ και του ΣΥΡΙΖΑ με όλες τις αντιδραστικές πτυχές που είχαμε επισημάνει και τότε και βέβαια συνεχίζουμε να αναδεικνύουμε, ότι πρόκειται δηλαδή για τα μισθολόγια - φτωχολόγια του δημοσίου για τη συντριπτική πλειοψηφία των εργαζομένων στο δημόσιο. Αντίθετα προσπαθούν να προωθήσουν και να εμπεδώσουν την αντιδραστική κρατική αξιολόγηση ως ένα εργαλείο χειραγώγησης και πειθαναγκασμού των δημοσίων υπαλλήλων.

Για πρώτη φορά στο δημόσιο με το εν λόγω μισθολόγιο της ΑΑΔΕ εισάγεται ουσιαστικά -γίνεται ένα παραπάνω βήμα- εισάγεται ουσιαστικά η σύνδεση του μισθού πέρα από τα τυπικά προσόντα του κάθε υπαλλήλου και με το ίδιο το περίγραμμα της θέσης εργασίας. Με αυτόν τον τρόπο θα προκύπτουν διαφορετικοί μισθοί για υπαλλήλους που κατέχουν ακριβώς τα ίδια προσόντα ανάλογα με το τμήμα στο οποίο εργάζονται. Ουσιαστικά με αυτό τον τρόπο ενισχύεται περαιτέρω η χειραγώγηση και ο πειθαναγκασμός γιατί δημιουργούνται και οι συνθήκες διαίρει και βασίλευε. Δημιουργείται ευνοϊκό έδαφος για επιλεκτική επιλογή και τοποθέτηση συγκεκριμένων στελεχών σε καλύτερα αμειβόμενες θέσεις με κριτήρια μέσα από την διαδικασία της ετήσιας αξιολόγησης.

Οι προϊστάμενοι θα αποκτούν πολύ μεγαλύτερη εξουσία και δύναμη πάνω στους υπόλοιπους υπαλλήλους αφού από τη δική της υποκειμενική κρίση θα δύναται να επηρεαστούν οι ίδιες οι αποδοχές του υπαλλήλου μέσα από την μετατόπιση του σε ένα όχι και τόσο ευμενές περίγραμμα θέσης. Μπορούν ουσιαστικά να διαμορφώνουν οι ίδιοι προϊστάμενοι εν μέρει και τους όρους αναπαραγωγής της εργατικής δύναμης και μάλιστα σε γενικότερες συνθήκες υποχώρησης και μειωμένων απαιτήσεων. Οι ίδιες οι έριδες μεταξύ των υπαλλήλων θα μπορούν να ξεκινήσουν ακόμα και για ελάχιστες διαφοροποιήσεις στο μισθό. Ουσιαστικά διαμορφώνεται και με πιο διακριτικό τρόπο ένα ξεχωριστό στρώμα υπαλλήλων μέσα στην ίδια την ΑΑΔΕ που αφορά κυρίως προϊσταμένους, τμηματάρχες, επόπτες ελέγχου και λοιπά που αντικειμενικά πλέον θα βρίσκονται απέναντι στους υπόλοιπους υπαλλήλους. Οι προϊστάμενοι θα προωθούν με κάθε μέσο τους στόχους της αντιλαϊκής πολιτικής των κυβερνήσεων απέναντι τόσο στον λαό, όσο και στους υπόλοιπους τελικά υπαλλήλους δηλαδή θα δημιουργείται ένας σκληρός πυρήνας του κράτους μέσα στο ίδιο το κράτος. Θα λειτουργούν κατασταλτικά απέναντι στην πλειοψηφία των υπαλλήλων για τους οποίους οι συνθήκες εργασίας και οι εργασιακές σχέσεις κάθε μέρα επιδεινώνονται δραματικά και με το εν λόγω μισθολόγιο θα επιδεινωθούν ακόμα περισσότερο.

Όμως, για τις υπηρεσίες που θα προσφέρουν τα συγκεκριμένα στελέχη στις εκάστοτε κυβερνήσεις, με το σύστημα αυτό θα αμείβονται ανάλογα. Την ώρα, δηλαδή, που όλο και περισσότερο ο κόσμος φτωχοποιείται, που έρχεται σε εξαθλίωση, γι’ αυτούς που θα βγάζουν την βρώμικη δουλειά, θα δίνονται και παραπάνω κίνητρα. Έτσι, με ακόμα πιο ξεκάθαρο τρόπο παρατηρούμε αυτό που βλέπαμε και σε προηγούμενα νομοσχέδια και της Νέας Δημοκρατίας και του ΣΥΡΙΖΑ για το δημόσιο ότι ενώ γενικά μειώνονται οι μισθοί των υπαλλήλων, αυξάνονται αποδοχές για τις θέσεις ευθύνης. Υπάρχει, αν θέλετε και συνέχεια με τον νόμο Βερναρδάκη για τη δημιουργία του μητρώου επιτελικών στελεχών και λοιπά.

Ακόμα, μέσα από το ειδικό μισθολόγιο, γίνεται πιο ξεκάθαρος αν θέλετε και ο εκβιασμός προς τους υπαλλήλους για να δεχτούν την αξιολόγηση από την οποία γνωρίζετε ότι η συντριπτική πλειοψηφία των υπαλλήλων απέχει μαζικά, σε ποσοστό μάλιστα 90%, αφού εξαρτάτε την οποιαδήποτε αύξηση στις αποδοχές τους από την συμμετοχή τους στις διαδικασίες της αξιολόγησης. Ειδικότερα βέβαια για τους νέους υπαλλήλους της ΑΑΔΕ, για τους οποίους διατηρείται το απαράδεκτο καθεστώς, η αδικία να μην μπορούν να λαμβάνουν την προσωπική διαφορά, ουσιαστικά διαμορφώνεται μια σοβαρή διαφορά στις αποδοχές τους με την μη αποδοχή της αξιολόγησης θα σημαίνει ότι θα διατηρήσουν σε μόνιμη βάση αυτό το άθλιο καθεστώς των 700-800 ευρώ, αφού αυτοί εξαιρούνται από την δυνατότητα της προσωρινής πιθανόν προσωπικής διαφοράς. Άρα, λειτουργεί κι αυτό ως ένα «τυράκι», κάτω από συνθήκες ωμού εκβιασμού, να συμμετάσχει στις διαδικασίες της αξιολόγησης.

Ακόμα είναι ενδεικτικό του πώς θέλετε να διαμορφώσετε και τους εργαζόμενους, το τι ρόλο θέλετε να παίξουν οι εργαζόμενοι της ΑΑΔΕ, αυτή η έκτακτη αμοιβή που νομοθετείτε, το μπόνους με βάση το βαθμό της επίτευξης των κρατικών αντιλαϊκών στόχων, στο επίπεδο βέβαια της συγκέντρωσης των φορολογικών εσόδων, δηλαδή, της φοροαφαίμαξης του πληθυσμού. Με αυτό τον τρόπο προσπαθεί να αναγεννήσει αν θέλετε και την συμμαχία του αστικού κράτους με τους υπαλλήλους αυτούς του σκληρού πυρήνα του Κράτους, μια συμμαχία που σε ένα βαθμό είχε διαρραγεί τα προηγούμενα χρόνια, με τις μεγάλες μειώσεις των μισθών, από τις οποίες δεν ξέφυγαν ούτε οι εν λόγω κλάδοι.

Τέλος, σε σχέση με τα ζητήματα του δεύτερου κεφαλαίου του νομοσχεδίου, τα ζητήματα του ανθρώπινου δυναμικού, αυτό που ξεχωρίζει αν θέλετε είναι ο ωμός εκβιασμός των προϊσταμένων, υφιστάμενων και δυνητικών ότι δεν μπορεί να κριθούν ξανά προϊστάμενοι αν δεν συμμετάσχουν στις διαδικασίες της αξιολόγησης, κάτι δηλαδή που διαπερνά και όλο το πνεύμα του νομοσχεδίου. Επίσης, για όλα τα ζητήματα που αφορούν το προσωπικό, την εξέλιξή του, άρα και τα μισθολογικά του δικαιώματα, τον πρώτο και τελευταίο λόγο έχει ο Διοικητής της ΑΑΔΕ, στοιχείο που διατηρείται ήδη από τον ιδρυτικό νόμο της προηγούμενης κυβέρνησης και βέβαια για να μπορεί πάντως να χρησιμοποιεί το μισθολόγιο, όπως θέλει, αφού θα έχει το ελεύθερο να δημιουργεί και νέα περιγράμματα θέσης εργασίας, να τα «κουμπώνει» σε συγκεκριμένους βαθμούς θέσεων εργασίας και με αυτόν τον τρόπο κυριολεκτικά να μετατρέπεται στον απόλυτο άρχοντα που θα εξουσιάζει και στο προσωπικό.

Αυτά επί της αρχής. Καταψηφίζουμε βέβαια, το νομοσχέδιο. Εξάλλου έχουμε εκφραστεί αρνητικά και για τα ζητήματα αυτά των ειδικών μισθολογίων. Τα υπόλοιπα θα τα πούμε στις επόμενες επιτροπές.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ την κυρία Κομνηνάκα.

Το λόγο έχει ο Ειδικός Αγορητής Ελληνικής Λύσης κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με την ευκαιρία του σημερινού νομοσχεδίου που αφορά τις αμοιβές του προσωπικού της ΑΑΔΕ, όπου διαπιστώνουμε πλήθος αδικιών, θα αναφερθούμε εισαγωγικά γενικότερα στο συγκεκριμένο θεσμό.

Με το παρόν πάντως γίνεται προσπάθεια για ειδική μισθολογική μεταχείριση των υπαλλήλων της ΑΑΔΕ και για σημαντικό αριθμό προσλήψεων. Υποβλήθηκε σε δημόσια διαβούλευση από τις 12 Νοεμβρίου έως τις 26 Νοεμβρίου του 2020, ενώ αίρονται 627 σχόλια, οπότε έχει ενδιαφέρον για τους ανθρώπους -όπως είναι φυσικό- όσον αφορά θέσεις εργασίας ειδικά σε έναν τομέα του πάλαι ποτέ δημοσίου, που όμως δεν υπάγεται στο κράτος.

Παρεμπιπτόντως, κύριε Υπουργέ, εργάζονται αλήθεια όλοι οι δημόσιοι υπάλληλοι παρά τα κλειδώματα και την τεράστια ύφεση στην οποία βυθίσατε την ελληνική οικονομία, σε αντίθεση με τον ιδιωτικό τομέα που έχουν ανασταλεί χιλιάδες συμβάσεις εργασίας; Δεν θα έπρεπε να έχει τοποθετηθεί ένας αριθμός τους σε διαθεσιμότητα, έτσι ώστε να μειώσει τις δαπάνες του το δημόσιο που διογκώσατε ξανά, όπως την εξαετία 2004-2009, υπερχρεώνοντας τη χώρα; Γιατί συνεχίζεται αυτές τις αδικίες εις βάρος του ιδιωτικού τομέα; Είναι φιλελεύθερες αυτού του είδους οι πολιτικές, πόσο μάλλον με δανεικά που θα πληρώσουμε στο πολλαπλάσιο, πιθανότατα επιπλέον, με αντάλλαγμα τα κυριαρχικά δικαιώματα και εθνική κυριαρχία;

Στο θέμα μας τώρα το 2016, ως αποτέλεσμα του τρίτου μνημονίου από την τρόικα εσωτερικού και από τους τρεις μαζί μετά την αντισυνταγματική αντιστροφή του δημοψηφίσματος τη δολοφονία της τελευταίας ελπίδας των Ελλήνων από τον ΣΥΡΙΖΑ και τη δήλωση υποταγής της τότε κυβέρνησης του ΣΥΡΙΖΑ στη Γερμανία δημιουργήθηκαν από τους δανειστές δύο ξένοι οργανισμοί στην Ελλάδα υπό τον απόλυτο έλεγχό τους.

Ο πρώτος είναι η ΕΕΣΥΠ, γνωστή ως υπερταμείο μέσω της οποίας ουσιαστικά κατάσχεται σταδιακά η δημόσια περιουσία που τοποθετήθηκε ως εγγύηση για τις τρεις δανειακές συμβάσεις. Ο δεύτερος η ΑΑΔΕ, με στόχο την υφαρπαγή της ιδιωτικής περιουσίας των Ελλήνων ξανά για την εξυπηρέτηση προφανώς των χρεών του δημοσίου.

Η οποία ψηφίστηκε επίσης, από τη Βουλή με το ν.4389/2016, που θα καταθέσουμε αργότερα τις πρώτες σελίδες στα πρακτικά, για να είμαστε τεκμηριωμένοι αναλαμβάνοντας από την 1η Ιανουαρίου του 2017 την είσπραξη των εσόδων του κράτους καθώς επίσης την οργάνωση των φορολογικών και των τελωνειακών ελέγχων. Υπό τον έλεγχό της είναι ολόκληρη η υλική βάση του Υπουργείου Οικονομικών, όπως οι εφορίες, τα τελωνεία, το γενικό χημείο του κράτους και λοιπά. Από το όποιο Υπουργείο αφαιρέθηκαν στην ουσία όλες οι λειτουργικές του δραστηριότητες.

Σύμφωνα με το νόμο δε η ελληνική Κυβέρνηση απαγορεύεται, να ασκεί οποιονδήποτε έλεγχο στην ΑΑΔΕ, η οποία έχει ως εκ τούτου πολιτικές και οικονομικές υπερεξουσίες, αφού είναι υπεύθυνη για την είσπραξη των φορολογικών και τελωνειακών εσόδων του κράτους, χωρίς να δίνει λογαριασμό σε κανέναν, ούτε καν στον εκάστοτε Υπουργό Οικονομικών.

Περαιτέρω όπως ακριβώς συνέβη με τα μνημόνια η σύσταση της ΑΑΔΕ είναι αντίθετη με τις επιταγές του Συντάγματος, επειδή ανατίθενται σε αυτήν αρμοδιότητες του στενού πυρήνα του κράτους, χωρίς να έχει πολιτικές ευθύνες, αφού δεν υπόκειται σε πολιτικό και κοινοβουλευτικό έλεγχο παρά το ότι υποκαθιστά την εκτελεστική εξουσία.

Ειδικότερα παραβιάζει τα άρθρα 82, 84 και 86 του Συντάγματος καθώς επίσης τη νομολογία του ΣτΕ, λόγω του ότι δεν επιτρέπεται να της καταλογιστούν πολιτικές ευθύνες, όπως τα μέλη της Κυβέρνησης σύμφωνα με το κοινωνικοπολιτικό μας σύστημα.

Πόσο μάλλον όταν δεν μπορεί να ελεγχθεί από τα αρμόδια Υπουργεία ή από τη Βουλή και στην ουσία δεν «λογοδοτεί» σε κανέναν, ενώ οι αρμοδιότητές της είναι φορολογικού, εισπρακτικού, δημοσιονομικού και γενικά αυστηρά «καταναγκαστικού», αστυνομικού χαρακτήρα, οπότε κρατικές.

 Συνεχίζοντας, η προκάτοχός της Αρχή, η Γενική Γραμματεία Δημοσίων Εσόδων ήταν υπό τον έλεγχο του Υπουργείου Οικονομικών ενώ η ΑΑΔΕ που δεν υπάγεται πουθενά, σύμφωνα με την παράγραφο 4 του άρθρου 5 τα εξής: «Σε περίπτωση διαφωνίας του Υπουργού Οικονομικών με τον Διοικητή της, σχετικά με την εφαρμογή της φορολογικής πολιτικής, το ζήτημα παραπέμπεται από τον Υπουργό στο Συμβούλιο διοίκησής της». Με απλά λόγια, αποφασίζει μόνη της η ΑΑΔΕ σχετικά με τη «γενοκτονία» του Υπουργού, οπότε είναι ανώτερη ιεραρχικά από τον Υπουργό, από το Υπουργικό Συμβούλιο και από τη Βουλή όσον αφορά θέματα που εμπίπτουν στις αρμοδιότητές της. Εν προκειμένω, μεγαλύτερο «κράτος εν κράτει» δεν θα μπορούσε ποτέ να φανταστεί κανείς, τεκμηριώνοντας ακόμη μία φορά πως η Ελλάδα έχει χάσει την εθνική της κυριαρχία εντελώς, ενώ οι δανειστές έχουν εγκαταστήσει δύο πανίσχυρους οργανισμούς, το ΕΣΥΠ και την ΑΑΔΕ για να τη «λεηλατούν ανενόχλητοι».

Ακόμη χειρότερα, η ΑΑΔΕ υποκαθιστά τη λειτουργία του νομοθέτη, δηλαδή της Βουλής, σε μία σειρά θεμάτων γενικής φορολογικής και οικονομικής πολιτικής, καθώς επίσης διοίκησης, όπως είναι ο προσδιορισμός των εσόδων, ο έλεγχος της είσπραξής τους, τα μέτρα καταπολέμησης της φοροδιαφυγής, ο τρόπος αντιμετώπισης της παραοικονομίας και ούτω καθεξής.

 Για όλα αυτά τα θέματα, όπως μεταξύ άλλων για τους ηλεκτρονικούς πλειστηριασμούς ή για τις κατασχέσεις λογαριασμών όσον αφορά χρέη προς το δημόσιο, αποφασίζει μόνη της η ΑΑΔΕ, «χωρίς να ρωτήσει κανέναν και χωρίς να λογοδοτεί πουθενά», όχι ο Υπουργός Οικονομικών ή έστω ο Πρωθυπουργός.

 Συνεχίζοντας, γιατί αλήθεια κατατίθεται το νομοσχέδιο αφού η ΑΑΔΕ είναι Ανεξάρτητη; Προσχηματικά για να προσλάβει περισσότερο προσωπικό που θα προσλάβει το δημόσιο και για να ανταμείψει καλύτερα το υπάρχον; Το κόστος, πάντως, με βάση το Γενικό Λογιστήριο του Κράτους ανέρχεται, πρώτον, στα 48 εκατομμύρια ευρώ ετησίως για το νέο μισθολόγιο από τα οποία 28 εκατομμύρια για το τρέχον έτος –αλήθεια πως αιτιολογούνται τα υπόλοιπα 20 εκατομμύρια; Δεν φαίνεται πουθενά - και δεύτερον, 13,2 εκατομμύρια ευρώ ετησίως για προσλήψεις και για 36 μήνες. Σύμφωνα τώρα με δημοσιεύματα που θα τα καταθέσουμε όλα μαζί αργότερα στα πρακτικά, αν και δεν φαίνεται τίποτα στο σχέδιο νόμου, θα προσληφθούν 1324 άτομα. Ισχύει, κύριε Υπουργέ; Γιατί, όμως, αναφέρονται οι 36 μήνες;

Εκτός αυτού υπάρχουν διάφορες άλλες μεταβλητές δαπάνες, όπως η αμοιβή υπερωριακής απασχόλησης και λοιπά που όμως, παραδόξως, το Γενικό Λογιστήριο του Κράτους υπολογίζει στα 2,5 εκατομμύρια ευρώ όταν σπάνια, μέχρι σήμερα, αναφέρει κόστος στα υπόλοιπα νομοσχέδια, καθώς επίσης άλλες ενδεχόμενες δαπάνες, όπως καλύτερες συνταξιοδοτικές απολαβές που ως συνήθως δεν ποσοτικοποιούνται.

 Γιατί, αλήθεια, χρειάζεται περισσότερους υπαλλήλους η ΑΑΔΕ; Δεν υπάρχει καμία αιτιολόγηση πουθενά. Με βάση πάντως την Έκθεση Δεικτών του Νοεμβρίου του 2020 που θα καταθέσουμε στα πρακτικά πρέπει να απασχολεί περίπου 900 άτομα σήμερα. Επομένως με κριτήριο το παρόν νομοσχέδιο θα υπερδιπλασιαστεί το προσωπικό της. Για ποιο λόγο; Σύμφωνα τώρα με τον Απολογισμό του 2019, ο Προϋπολογισμός της στη συγκεκριμένη χρήση ανερχόταν στα 495 εκατομμύρια ευρώ από 434 εκατομμύρια ευρώ το 2018, όπως θα καταθέσουμε βέβαια, κάτι που μας προξενεί ιδιαίτερη εντύπωση. Σε κάθε περίπτωση εμφανίζει υψηλό ποσοστό επίτευξης στόχων, όπως, επίσης θα καταθέσουμε, οπότε, εύλογα αναρωτιόμαστε γιατί χρειάζονται τα μπόνους.

 Περαιτέρω με κριτήριο τους Απολογισμούς του έτους 2018 και του έτους 2019 προκύπτει πως τα φορολογικά έσοδα δεν έχουν μεταβληθεί σημαντικά μετά την δημιουργία της ΑΑΔΕ. Από 44,8 εκατομμύρια το 2014 στα 46,7 δισεκατομμύρια το 2018 και στα 47,9 δισεκατομμύρια το 2019, ένα μεγάλο μέρος των οποίων οφείλεται, βέβαια, στην αύξηση των φόρων.

Από την άλλη πλευρά, οι ληξιπρόθεσμες υποχρεώσεις πριν τη σύσταση της ΑΑΔΕ ήταν 61,5 δισεκατομμύρια το 2017 και σήμερα 71,9 δισεκατομμύρια ενώ μαζί με τις νέες ανέρχονται στα 105 δισεκατομμύρια ευρώ.

Είναι αλήθεια σοβαρές, αυτές οι επιδόσεις της; Φυσικά, θα καταθέσουμε όσα λέμε στα πρακτικά, για να είναι όλα τεκμηριωμένα. Το σημαντικότερο, όμως, είναι η απίστευτη αδράνεια της, απίστευτη κυριολεκτικά, όσον αφορά τις διάφορες λίστες φοροδιαφυγής. Με βάση την ίδια την ΑΑΔΕ, τα σκάνδαλα καλύπτουν 3.074 υποθέσεις, ενώ ελέγχθηκαν 1.207 και εισπράχθηκαν 148 εκατομμύρια σε σύνολο 1,6 δισεκατομμύρια. Δηλαδή, ελέγχθηκε μόνο μία στις τρεις περιπτώσεις και οι εισπράξεις ήταν μόλις στο 10%, χωρίς να συμπεριλαμβάνονται οι νέες αποκαλύψεις από τα Panama και τα Paradise Papers. Επομένως, οι μοναδικές της επιτυχίες είναι οι διωγμοί των φτωχών ιδιωτών και των μικρομεσαίων επιχειρήσεων, που είναι κυριολεκτικά ανυπεράσπιστοι. Ενώ, η Ελλάδα έχασε 1,5 δισεκατομμύριο ευρώ φόρων από τους φορολογικούς παραδείσους που λειτουργούν εντός της Ευρώπης μόνο το 2017.

 Κλείνοντας, δυστυχώς δεν μας εκπλήσσει το γεγονός ότι ακόμη ένα σχέδιο νόμου της παρούσας κυβέρνησης περιλαμβάνει πληθώρα αδιαφανών και προνομιακών διατάξεων. Η ειδική και προνομιακή μισθολογική και υπηρεσιακή μεταχείριση των υπαλλήλων, κυρίως των μεγαλοστελεχών, καθώς επίσης των συνεργατών και μετακλητών της ΑΑΔΕ, είναι αφενός μεν άδικη για τους υπόλοιπους δημοσίους υπαλλήλους, εισάγοντας ανισότητες, αφετέρου προκλητική για τους Έλληνες πολίτες, οι οποίοι ουσιαστικά πληρώνουν τους συγκεκριμένους, ειδικά αυτήν τη χρονική περίοδο.

Η κυβερνητική επιλογή για τη νομοθέτηση τέτοιων προνομίων στους υπαλλήλους και στα στελέχη της ΑΑΔΕ, ίσως αποτελεί ένα προοίμιο σχετικά με το τι περιμένει ακόμη τους Έλληνες φορολογούμενους πολίτες, προκειμένου να αντιμετωπιστούν τα τεράστια ελλείμματα που δημιουργήθηκαν το 2020. Θυμίζω 24,1 δισεκατομμύρια, ενώ συνεχίζονται από τις κάκιστους χειρισμούς της κυβέρνησης, στα πλαίσια της αντιμετώπισης της πανδημίας.

Τέλος, όπως άλλωστε έχει προαναγγείλει ο Υφυπουργός Οικονομικών ο κ. Σκυλακάκης, τα χρήματα που δαπανά το κράτος αυτήν την περίοδο θα επιβαρύνουν μελλοντικά τους Έλληνες. Οπότε το να έχει η κυβέρνηση σύμμαχο της τους υπαλλήλους της ΑΑΔΕ, είναι μία πονηρή και ύπουλη μεν εύλογη δε για μικροπολιτικούς σκοπούς πολιτική επιλογή. Για όλα αυτά φυσικά θα καταψηφίσουμε το νομοσχέδιο.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Αρσένης.

**ΗΛΙΑΣ – ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ κύριε Πρόεδρε. Κύριοι Βουλευτές, κύριε Υπουργέ, το νομοσχέδιο που συζητάμε είναι ένα νομοσχέδιο συνέχισης των μνημονίων. Η ΑΑΔΕ που δεν ελέγχεται από το ελληνικό δημόσιο, τώρα μας καλεί να ενισχύσουμε προνόμια ειδικών στελεχών, αλλά και κάποιες φορές και των εργαζομένων συνολικά. Για ποιο λόγο; Για να είναι πιο παραγωγικοί προς την τρόικα που ελέγχει την ΑΑΔΕ;

Πάμε λίγο από την αρχή, ΑΑΔΕ δηλαδή Ανεξάρτητη Αρχή Δημοσίων Εσόδων. Τι σημαίνει αυτό; Ανεξάρτητη από τα ρουσφέτια, ανεξάρτητη από τον παραγοντισμό, ανεξάρτητη από τη διαπλοκή; Οι καλοπροαίρετοι αυτό θα σκεφτόμασταν. Τι νομοθέτησε όμως ο ΣΥΡΙΖΑ το 2017; Η ΑΑΔΕ, είναι ανεξάρτητη από την κυβέρνηση, αλλά όχι από τη διαπλοκή, κάθε άλλο. Η ΑΑΔΕ είναι ανεξάρτητη μόνο και μόνο γιατί η χώρα μας έχασε την ανεξαρτησία της. Η ΑΑΔΕ παραμένει κάτω από τον απόλυτο έλεγχο της τρόικας. Δύο μέλη του διοικητικού συμβουλίου διορίζονται από την Ευρωπαϊκή Επιτροπή, ο τοποτηρητής εμπειρογνώμονας επιλέγεται όμως από την κυβέρνηση. Θα μου πείτε, μια χαρά λοιπόν, μέσα από μια λίστα υποψηφίων που τις παραθέτει, τις δίδει η Ευρωπαϊκή Επιτροπή.

Βέβαια, επειδή όλα αυτά είναι αναστρέψιμα ίσως το πιο σκληρό απ’ όλα είναι ότι το φορολογικό σας λογισμικό αυτό που μπαίνουν οι πολίτες και ενημερώνουν τα στοιχεία τους, δεν ανήκει στο ελληνικό δημόσιο. Η κυβέρνηση δεν έχει πρόσβαση στο λογισμικό αυτό, στο πιο σημαντικό λογισμικό της χώρας, στο φορολογικό λογισμικό. Ποια κυριαρχία έχει η χώρα μας όταν στα βασικά εργαλεία άσκησης πολιτικής δεν έχει όχι έλεγχο αλλά ούτε πρόσβαση. Τι πρέπει να γίνει για να μιλάμε για ανεξαρτησία και ηθική κυριαρχία; Χρειάζεται η ανάκτηση της εθνικής κυριαρχίας στα δημόσια έσοδα και στο φορολογικό λογισμικό. Η κατάργηση της ελεγχόμενης από την τρόικα ΑΑΔΕ και η δημιουργία ξανά της Γενικής Γραμματείας Δημοσίων Εσόδων υπό τον Υπουργό Οικονομικών.

Μεταφορά του λογισμικού του φορολογικού σε μια νέα Γενική Γραμματεία Πληροφοριακών Συστημάτων και Φορολογικού Λογισμικού για να είναι πραγματικά αυτόνομες και δημοκρατικά ελεγχόμενες οι δύο νέες Γραμματείες, οι Γενικοί Γραμματείς να εκλέγονται από νέο εκλεκτορικό σώμα που θα αποτελείται, όπως είναι η πάγια θέση του ΜέΡΑ25, ένα τρίτο από κληρωτούς ειδικούς επιστήμονες φοροτεχνικούς, μηχανικούς, πληροφορικής, 1/3 κληρωτούς δικαστές και ένα τρίτο από τη Βουλή και τους Βουλευτές, ώστε να υπάρχει μεν η αντιπροσώπευση της εκλεγμένης βούλησης των πολιτών μέσα από τις εκλογές και την εκλογή του Κοινοβουλίου, αλλά να μην επιτρέπεται μέσα από την πλειοψηφία των κληρωτών η δημιουργία διαπλοκής και τελικά η λήψη αποφάσεων που εναντιώνονται στο δημόσιο συμφέρον.

Τώρα το νομοσχέδιο που ζητάμε φέρνει αυτό το ειδικό μισθολογικό καθεστώς για τους λίγους. Αφού, δηλαδή η κυβέρνηση και οι προηγούμενες κυβερνήσεις αλλά η κυβέρνηση αυτή κατά κόρον διαλύει συλλογικές συμβάσεις όλο το πλαίσιο προστασίας της εργασίας έχουμε στον ιδιωτικό τομέα, οι πολίτες πλέον οι εργαζόμενοι που δούλευαν για δεκαετίες να χάνουν τα δικαιώματά τους, να βλέπουν την κατάρρευση της μισθοδοσίας τους και μάλιστα, εφόσον δεν συναινέσουν σε τέτοια μέτρα να είναι υπό την απειλή απόλυσης, διαθεσιμότητας και ούτω καθεξής.

Όλα αυτά διαλύονται, δηλαδή αυτά που είπε παλιότερα οι πρωθυπουργοί ονόμαζαν ρετιρέ τώρα δεν το λέτε καν. Δεν σας απασχολούν τα έχετε κερδίσει τα ρετιρέ. Αφήνετε τους ανθρώπους στο επίπεδο της μισθοδοσίας εργάτη ανεξαρτήτως σε ποιο επίπεδο δουλεύουν, η οποία και αυτή μισθοδοσία καταρρέει. Και τώρα δημιουργείται μια νέα ομάδα από golden boys αναφέρομαι στα επιλεκτικά στελέχη που βάζετε από τη ΔΕΗ, από διάφορους οργανισμούς. Που δημιουργείτε αυτές τις προνομιακές σχέσεις απασχόλησης, τις δημιουργείτε σε δύο είδη εταιρειών, σε εταιρείες που χρειάζεται ένα δυνατό διοικητικό συμβούλιο για να πουληθούν και να πάρει τα έσοδα η τρόικα και το Υπερταμείο και στην ΑΑΔΕ που χρειάζεται πραγματικά πάλι το θέμα των εσόδων να ανέβει για την τρόικα.

Όμως και αυτοί οι ειδικοί χώροι στην εργασία που δημιουργείται και αυτοί όταν όλοι οι φίλοι συγγενείς και γνωστοί των ανθρώπων δουν τα εισοδήματά τους να καταρρέουν κι όταν τους χρησιμοποιήσετε όσο εσείς νομίζετε- για την τρόικα μιλάω-τότε λυπάμαι πάρα πολύ αλλά κι αυτούς θα τους παραμερίσετε όπως κάνατε με τόσους άλλους.

Θέλω όμως να κλείσω με μια αναφορά για αυτό που έγινε χθες έξω από την Ελληνική Αστυνομία. Στη ΓΑΔΑ, στην Αλεξάνδρας, υπήρχε μια συγκέντρωση πολιτών, ανθρώπων που ήθελαν να συμπαρασταθούν στους άδικα συλληφθέντες της χθεσινής διαδήλωσης και της άκρας καταστολής που επιφύλαξε η Κυβέρνηση στους διαδηλωτές για το νομοσχέδιο που συζητείται αυτή τη στιγμή στην Ολομέλεια, καθώς η Αστυνομία έκανε μια ακόμη επίθεση, τώρα ακόμα και στους συγκεντρωμένους έξω από τη ΓΑΔΑ. Στην ουσία έπεσε πάνω και προπηλάκισε την Αντιπρόεδρο του Κοινοβουλίου και Βουλεύτρια του ΜέΡΑ25, την κυρία Σοφία Σακοράφα.

Αυτό από μόνο του αποτελεί ακόμα μια κλιμάκωση στη δημοκρατική εκτροπή, σε αυτόν τον ορμπανισμό που φαίνεται σε αυτήν τη χώρα, αλλά μετατρέπεται, με τον τρόπο που διοικείτε, σε μια καρικατούρα την δημοκρατία και μιμείστε ανερυθρίαστα το κ.Ερντογάν. Για όποιον έχει επισκεφτεί ποτέ την Τουρκία το 2000 και βίωνε αυτήν την βαριά αστυνομοκρατία, που αυξήθηκε μετά με τα χρόνια του κ. Ερντογάν, πλέον η χώρα μας δεν έχει τίποτα να ζηλέψει από αυτό. Πραγματικά ζούμε σε μια χώρα όπου η παρουσία της Αστυνομίας πολλές φορές ξεπερνάει το 30% των πολιτών που βλέπει κανείς στο δρόμο, σε κεντρικά τουλάχιστον σημεία.

Αφού, λοιπόν, κάνατε την επίθεση πλέον σε Αντιπρόεδρο του Κοινοβουλίου, φτάνετε στο σημείο να αρνηθείτε ότι συνέβη. Αυτό πλέον είναι και γκεμπελισμός. Δεν έχει καμία σχέση καν με τη δημοκρατική εκτροπή στην οποία προχωράτε. Σας πηγαίνει πολύ-πολύ μπροστά στην εκτροπή προς το παρελθόν. Δεν θέλω να γίνω περισσότερο σκληρός, ελπίζω ότι κάποια στιγμή θα συνειδητοποιήσετε τι κάνατε και θα βάλετε ένα τέλος. Ελπίζω, ότι κάποια στιγμή θα καταλάβετε, ότι μας πηγαίνετε σε πολύ επικίνδυνες καταστάσεις. Αυτή τη στιγμή συζητάμε ένα άλλο νομοσχέδιο, πέρα από την ενίσχυση των προνομίων των εργαζομένων και την στελέχωση στην ΑΑΔΕ και το νομοσχέδιο για την Αστυνομία στα πανεπιστήμια είναι ένα νομοσχέδιο που συζητείται με κλειστά τα πανεπιστήμια. Δίνετε τόσα χρήματα που θα μας αρκούσαν για να φτιάξουμε 125 Μονάδες Εντατικής Θεραπείας- γελάτε κύριε Υφυπουργέ των Οικονομικών, ναι, τόσα και παραπάνω- και θα μπορούσαμε αυτή τη στιγμή να είχε ανθεκτικότητα στο κύμα του κορωνοϊού το Εθνικό μας Σύστημα Υγείας, αν παίρνατε τα σωστά μέτρα. Εσείς επιλέγετε τέτοια μέτρα που θα φέρουν κοινωνική έκρηξη και αφού προκαλέσετε την κοινωνική έκρηξη εν μέσω κορωνοϊού, αναρωτιέστε γιατί ο κόσμος διαμαρτύρεται εν μέσω κορωνοϊού. Αυτά τα πράγματα είναι αδιανόητα. Η πρόκλησή σας είναι πάντοτε μια πρόκληση στη Δημοκρατία και η Δημοκρατία είναι η ελευθερία όλων μας. Ελπίζω κάποια στιγμή να το συνειδητοποιήσετε αυτό, να συνειδητοποιήσετε ότι και τα δικά σας παιδιά που βάζετε σε κίνδυνο.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε, κύριε Αρσένη. Επιτρέψτε μου να πω, ότι η Δημοκρατία που βιώνουμε στη χώρα, η Ελληνική Δημοκρατία, δεν έχει καμία σχέση απολύτως με το καθεστώς της Τουρκίας. Αυτό το γνωρίζουμε όλοι και ως Πρόεδρος αυτής της Επιτροπής, επιτρέψτε μου να απευθυνθώ σε εσάς και να πω, ότι γενικά κρατάτε πολύ χαμηλούς τους τόνους, εγώ είμαι υπέρ των χαμηλών τόνων, υπέρ των επιχειρημάτων, υπέρ των θέσεων, αλλά με μέτρο και κυρίως έχοντας κατανόηση των όσων λέμε. Αυτό, αν μου επιτρέπετε μια γενικότερη παρατήρηση.

Κύριε Υπουργέ έχετε τον λόγο για να τοποθετηθείτε επί του νομοσχεδίου και να απαντήσετε, εφόσον θέλετε, επί των όσων ανέφεραν οι εκλεκτοί συνάδελφοι και η κυρία συνάδελφος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

 Κυρίες και κύριοι συνάδελφοι, στην έναρξη της συζήτησης του νομοσχεδίου στην Επιτροπή Οικονομικών, είναι αναγκαίο να κάνουμε κάποιες υπενθυμίσεις. Η πρώτη υπενθύμιση, είναι ότι η Ανεξάρτητη Αρχή Δημοσίων Εσόδων συστάθηκε με το ν.4389, που ψηφίστηκε από την Ελληνική Βουλή στις 22 Μαΐου, του 2016, στα πλαίσια της 1ης Αξιολόγησης, του 3ου Μνημονίου.

Η δεύτερη υπενθύμιση, είναι ότι η Ανεξάρτητη Αρχή Δημοσίων Εσόδων διαθέτει διοικητική αυτοτέλεια και ανεξαρτησία από κάθε είδους παρέμβαση.

Η τρίτη υπενθύμιση, είναι ότι η Ανεξάρτητη Αρχή Δημοσίων Εσόδων έχει ως αποκλειστικό καθήκον τον προσδιορισμό, την βεβαίωση και την είσπραξη των δημοσίων εσόδων.

Η τέταρτη υπενθύμιση, που είναι και αυτή αναγκαία, είναι ότι το νομοσχέδιο που συζητάμε σήμερα αποτελεί μνημονιακή υποχρέωση της προηγούμενης Κυβέρνησης.

Η δημιουργία της Ανεξάρτητης Αρχής Δημοσίων Εσόδων, αποτελεί ένα μεγάλο βήμα διαφάνειας και ανεξαρτησίας της φορολογικής και τελωνειακής διοίκησης.

Όπως είπα πριν, το περιεχόμενο του νομοσχεδίου που έρχεται σήμερα προς ψήφιση αποτελεί μνημονιακή υποχρέωση και προαπαιτούμενο.

Το νέο μισθολόγιο της Ανεξάρτητης Αρχής Δημοσίων Εσόδων, δεν καθορίζεται μόνο από τη γενική κατάσταση που διέπει έναν υπάλληλο με βάση το κανονιστικό πλαίσιο του ενιαίου μισθολογίου, αλλά και από τα προσόντα που σχετίζονται με τις σπουδές, την προϋπηρεσία και την οικογενειακή του κατάσταση. Αυτά εξακολουθούν να ισχύουν.

 Στο νέο μισθολόγιο της Ανεξάρτητης Αρχής Δημοσίων Εσόδων, υπεισέρχονται ως κριτήρια το ειδικό βάρος του πεδίου ευθύνης, των καθηκόντων κάθε υπαλλήλου στη θέση εργασίας που κατέχει, καθώς και ο δείκτης αποτελεσματικότητας σε σχέση με τους στόχους που τίθενται.

Ουσιαστικά, τα δύο δομικά στοιχεία που αποτελούν το νέο αυτό μισθολόγιο είναι:

Πρώτον, το ενιαίο μισθολόγιο που ισχύει για όλο το δημόσιο τομέα, το οποίο όπως είπα δεν μεταβάλλεται και αποτελεί τη βάση των σταθερών αμοιβών του εργαζομένου.

Δεύτερον, η ειδική μισθολογική απολαβή που χορηγείται βάσει του περιγράμματος θέσης εργασίας, η οποία συμψηφίζει την υφιστάμενη προσωπική διαφορά και ενσωματώνει το τυχόν επίδομα θέσης ευθύνης που λαμβάνουν σήμερα οι υπάλληλοι της Ανεξάρτητης Αρχής Δημοσίων Εσόδων.

Γιατί έπρεπε να γίνει αυτή η αλλαγή; Γιατί οι εργαζόμενοι στην ΑΑΔΕ αμείβονταν μόνο με βάση τα έτη προϋπηρεσίας και το επίπεδο σπουδών τους.

Αυτό είχε σαν αποτέλεσμα να υπάρχει απροθυμία μεταξύ των υπαλλήλων για την κάλυψη θέσεων με υψηλές ευθύνες και απαιτήσεις, παρά τον κομβικό και κρίσιμο ρόλο που διαδραματίζει η λειτουργία και η αποτελεσματικότητα της Αρχής στα δημόσια έσοδα.

 Είναι, επίσης, χαρακτηριστικό ότι το 1/3 των επιτυχόντων σε διαγωνισμούς του ΑΣΕΠ είχε αποποιηθεί το διορισμό του, το οποίο είχε σαν αποτέλεσμα την μη επαρκή στελέχωση της ΑΑΔΕ. Αφού οι αμοιβές που δίνονταν στους πρωτοδιορισμένους υπαλλήλους δεν συνιστούσαν κίνητρο για την προσέλκυση στελεχών με ικανότητες και υψηλό ποιοτικό και εργασιακό επίπεδο.

Επιπρόσθετα, ο μηχανισμός της προσωπικής διαφοράς οδηγούσε τις αποδοχές των υπαλλήλων σε στασιμότητα, αφού οι μισθολογικές ωριμάνσεις ήταν μόνο ονομαστικές και δεν συνιστούσαν ουσιαστική αύξηση του μισθού.

Ποια είναι τα κύρια χαρακτηριστικά του νέου μισθολογίου, για τους υπαλλήλους της Ανεξάρτητης Αρχής Δημοσίων Εσόδων:

Πρώτον, οι οικονομικές απολαβές των υπαλλήλων δεν συνδέονται μόνο με το επίπεδο σπουδών, την προϋπηρεσία και την οικογενειακή τους κατάσταση, αλλά και με βάση το πεδίο ευθύνης και τα καθήκοντα κάθε υπαλλήλου στη θέση εργασίας που κατέχει.

Δεύτερον, ουσιαστικά ο μηνιαίος μισθός ενός εργαζομένου θα αποτελείται από τον βασικό μισθό, τα επιδόματα και την ειδική αμοιβή της θέσης εργασίας με βάση το πεδίο ευθύνης και τα καθήκοντα του, η οποία ενσωματώνει την προσωπική διαφορά και τυχόν επίδομα θέσης ευθύνης που λαμβάνουν σήμερα οι υπάλληλοι της ΑΑΔΕ.

Τρίτον, θεσπίζεται ετήσιο μπόνους όταν επιτυγχάνονται οι στόχοι που ανατίθενται βάσει καθηκόντων, το οποίο αποτελεί ανταμοιβή του προσωπικού για τη συνεισφορά του στην επίτευξη των στόχων της Αρχής.

Τέταρτον, εισάγεται η καινοτομία της αμοιβής βάσης της θέσης εργασίας. Υπάρχουν δεκατρείς βαθμίδες, δεκατρείς βαθμοί θέσεων εργασίας. Και φυσικά η ειδική αμοιβή θέσης εργασίας, είναι άρρηκτα συνδεδεμένη με την αξιολόγηση.

Πέμπτον, δίνεται η δυνατότητα προσαύξησης στο επίδομα, για υπαλλήλους που υπηρετούν σε απομακρυσμένες και παραμεθόριες περιοχές, που μπορεί να φτάσει έως και τα 500 ευρώ το μήνα. Να επισημάνω ότι, σήμερα στις απομακρυσμένες και παραμεθόριες περιοχές, υπάρχει υποστελέχωση των υπηρεσιών της Ανεξάρτητης Αρχής Δημοσίων Εσόδων και το συγκεκριμένο ειδικό επίδομα αποτελεί ένα επιπλέον κίνητρο.

Έκτον, δεν υπάρχει καμία μείωση μισθού σε σχέση με το προηγούμενο μισθολογικό καθεστώς.

Έβδομον, το σύνολο των αποδοχών υπολογίζεται στον προσδιορισμό της σύνταξης. Αυτό σημαίνει ότι η ενσωμάτωση της προσωπικής διαφοράς στο μισθό, θα συνδεθεί και με μια σημαντική αύξηση στο ποσό που θα πάρει ως σύνταξη, ο σημερινός εργαζόμενος. Μία αναγκαία διευκρίνιση για όλο αυτό το πλαίσιο, αφορά το ύψος των αμοιβών, γιατί κάποιοι μπορεί να πιστεύουν ότι μπορεί να βρεθούν υπάλληλοι που θα υπερ- αμείβονται. Στο νομοσχέδιο θεσπίζεται ανώτατο όριο αποδοχών.

Όγδοον, αυξάνονται οι ώρες αμειβόμενων υπερωριών, ενώ δίνεται η δυνατότητα παροχής αμοιβής, για τη συμμετοχή και το έργο που θα παραχθεί σε ομάδες εργασίας.

Ένατον, διατηρείται το επίδομα επικίνδυνης και ανθυγιεινής εργασίας και χορηγείται εφόσον συντρέχουν οι προϋποθέσεις.

Δέκατον, διατηρούνται οι οικογενειακές παροχές στο μισθό.

Ενδέκατον, οι νέοι υπάλληλοι που δεν λαμβάνουν σήμερα την προσωπική διαφορά, θα αμείβονται με μισθό αντίστοιχο με τα καθήκοντα τους, όπως και οι παλαιότεροι συνάδελφοί τους.

Κυρίες και κύριοι συνάδελφοι, αυτοί που εντάσσονται στο νέο μισθολόγιο, που θα ισχύσει από την 1η Ιουνίου του 2021, είναι: οι μόνιμοι και δόκιμοι πολιτικοί δημόσιοι υπάλληλοι της Ανεξάρτητης Αρχής Δημοσίων Εσόδων, οι υπάλληλοι με σχέση εργασίας ιδιωτικού δικαίου αορίστου και ορισμένου χρόνου, που υπηρετούν στην Ανεξάρτητη Αρχή Δημοσίων Εσόδων, οι μετακλητοί υπάλληλοι, οι σύμβουλοι και οι συνεργάτες του Διοικητή της Ανεξάρτητης Αρχής Δημοσίων Εσόδων. Στο ενιαίο μισθολόγιο δεν υπάγονται, ο Διοικητής της Ανεξάρτητης Αρχής, ο Πρόεδρος, τα μέλη, ο εμπειρογνώμονας του Συμβουλίου Διοίκησης Ανεξάρτητης Αρχής Δημοσίων Εσόδων. .

Στο νομοσχέδιο ρυθμίζονται και ζητήματα που σχετίζονται με τη διαχείριση του ανθρώπινου δυναμικού της Ανεξάρτητης Αρχής Δημοσίων Εσόδων. Συγκεκριμένα: προσδιορίζονται τα κριτήρια αξιολόγησης και κατάταξης των θέσεων εργασίας σε βαθμούς. Ενδεικτικά κριτήρια είναι οι γνώσεις, η εμπειρία, η δημιουργικότητα, η κριτική σκέψη, η λήψη αποφάσεων και η εποπτεία. Καθορίζεται σαφώς, ότι η αξιολόγηση και η συμμετοχή στις σχετικές διαδικασίες αποτελεί κριτήριο, για την επιλογή προϊσταμένων. Δίνεται η δυνατότητα στους προϊσταμένους να υποβάλουν αίτηση υποψηφιότητας επιλογής, σε κενή θέση ευθύνης ανωτέρου επιπέδου ή σε κενή ανώτερη θέση ευθύνης του ίδιου βαθμού.

Έχοντας ως προτεραιότητα την επανεκκίνηση της οικονομίας, το νομοσχέδιο προβλέπει ότι η Ανεξάρτητη Αρχή Δημοσίων Εσόδων, θα έχει τη δυνατότητα να προχωρήσει σε πρόσληψη προσωπικού με σχέση εργασίας ιδιωτικού δικαίου ορισμένου χρόνου και για διάστημα τριάντα έξι μηνών. Ο στόχος είναι η στελέχωση της Ανεξάρτητης Αρχής Δημοσίων Εσόδων, προκειμένου οι υπηρεσίες της να ανταποκριθούν στο σχεδιασμό και την υλοποίηση των έργων, τα οποία θα υλοποιηθούν στο πλαίσιο του Ταμείου Ανάκαμψης και Ανθεκτικότητας της Ευρωπαϊκής Ένωσης και για να διασφαλιστεί η απορρόφηση της χρηματοδότησής τους, κατά τη διάρκεια των ετών 2021 – 2023, λαμβανομένων υπόψη των ασφυκτικών χρονικών ορίων.

Κυρίες και κύριοι συνάδελφοι, το νομοσχέδιο αυτό συνιστά ένα δίκαιο και αξιοκρατικό σύστημα αξιολόγησης και αμοιβών. Συνδέεται με μετρήσιμα μεγέθη και στόχους. Παρέχει ουσιαστικά κίνητρα για τους εργαζόμενους. Αποτελεί ένα πρότυπο λειτουργίας. Προσφέρει τις βέλτιστες δυνατότητες και προοπτικές επιλογής και τοποθετεί κάθε στέλεχος στην πλέον κατάλληλη θέση. Δίνει δυνατότητες εξέλιξης, επιβραβεύει τους ικανότερους. Όλα αυτά αποτελούν δομικά στοιχεία κάθε μεταρρυθμιστικής προσπάθειας και η κυβέρνηση του Κυριάκου Μητσοτάκη, η κυβέρνηση της Νέας Δημοκρατίας πιστεύει, ενισχύει και προχωρά στις μεταρρυθμίσεις, που έχει ανάγκη η χώρα.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Και εμείς ευχαριστούμε πολύ τον Υφυπουργό Οικονομικών, κύριο Βεσυρόπουλο.

 Σ΄ αυτό το σημείο, κυρίες και κύριοι συνάδελφοι ολοκληρώνεται η συνεδρίαση. Επόμενη συνεδρίασή μας αύριο το πρωί στις 10 με τους φορείς.

Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Σάββας Αναστασιάδης, Μανούσος – Κωνσταντίνος Βολουδάκης, Ιωάννης Βρούτσης, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Συμεών (Σίμος) Κεδίκογλου, Θεόφιλος Λεονταρίδης, Ιωάννης Μπούγας, Χρήστος Μπουκώρος, Ιωάννης Πασχαλίδης, Θεόδωρος (Θόδωρος) Ρουσόπουλος, Βασίλειος – Πέτρος Σπανάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αικατερίνη Παπανάτσιου, Αλέξανδρος Φλαμπουράρης, Ανδρέας Λοβέρδος, Μαρία Κομνηνάκα, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 14.40΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**